ΒΜΦ

Poetry performance στο Υδαταέριο | Α. Επίθετη x ΒΜΦ
2025-03-21 21:00 - 23:00 (Europe/Moscow) | Στον Πύργο του Εργοστασίου | «Παίζοντας με χώμα και νερό»
Η Τεχνόπολη Δήμου Αθηναίων και το Βιομηχανικό Μουσείο Φωταερίου, με αφορμή την Παγκόσμια Ημέρα Ποίησης, υποδέχονται την Παρασκευή 21 Μαρτίου την Α. Επίθετη και την poetry performance με τίτλο «RADIO SIGNAL TRANSMITTING FROM SPACE». Μια μοναδική εμπειρία που μεταμορφώνει τον εμβληματικό χώρο του Νέου Υδαταερίου σε ένα ιδιαίτερο και ατμοσφαιρικό, απόκοσμο τοπίο.
Βασισμένη στο ομότιτλο podcast της ποιήτριας Α. Επίθετη που δημιουργήθηκε κατά την περίοδο της πρώτης καραντίνας, η performance παρουσιάζει την εκφωνήτρια μιας παράξενης ραδιοφωνικής εκπομπής που, σε μια απέλπιδα προσπάθεια επικοινωνίας, στέλνει ραδιοφωνικά σήματα προς το άγνωστο. Θολές παιδικές μνήμες, θραύσματα ονείρων, σκορπισμένες μελωδίες και ανείπωτες λέξεις διαμορφώνουν ένα μυστηριώδες σήμα που αναζητά τον δέκτη του κάπου εκεί έξω. Για λίγες στιγμές, ο χρόνος λυγίζει, ο χώρος μετατοπίζεται και ένα παράλληλο σύμπαν γεννιέται στην καρδιά της Αθήνας, μέσα στον επιβλητικό βιομηχανικό χώρο του Νέου Υδαταερίου.
Η επιλογή του κτιρίου του Νέου Υδαταερίου, ένα από τα πλέον χαρακτηριστικά κτίρια της Τεχνόπολης, δεν είναι τυχαία, καθώς η μεταλλική του δομή και η ηχητική του υπόσταση συντονίζονται ιδανικά με το αφηγηματικό σύμπαν της performance: στο «RADIO SIGNAL TRANSMITTING FROM SPACE», ο χώρος μεταμορφώνεται σε ένα απόκοσμο τοπίο ξενάγησης και λειτουργεί ως ένα μεταβατικό πεδίο όπου η ανθρώπινη επικοινωνία επαναπροσδιορίζεται μέσα από τη μνήμη, την ηχώ και την ποίηση.
Η Αλεξάνδρα Επίθετη γεννήθηκε το 1996 στην Βουλγαρία. Έζησε από τα 6 της στην Χαλκίδα, ενώ τα τελευταία 9 χρόνια ζει στην Αθήνα. Είναι μέλος των The Bad Poetry Social Club, μιας καλλιτεχνικής ομάδας spoken word. Ομαδικά και ατομικά ασχολούνται με το video poetry, την αυτοέκδοση και το poetry performance. Έχει επιμεληθεί και συμμετάσχει σε πληθώρα ποιητικών performance, παραστάσεων και αναλόγιων παρουσιάσεων τόσο στην Ελλάδα όσο και στο εξωτερικό, καθώς και σε πολλά εγχώρια καλλιτεχνικά φεστιβάλ.
Σύλληψη: Α. Επίθετη
Σκηνοθεσία: Παναγιώτης Ι. Ε. Βασιλείου
Σκηνογραφία & Installations: Α. Επίθετη
Ενδυματολογία: Fâné
Επιμέλεια φωτισμού & ήχου: Νικόλαος Μπίμπης
Πληροφορίες

«Poetry performance στο Υδαταέριο» Α. Επίθετη x Βιομηχανικό Μουσείο Φωταερίου
21.03.2025 | 21:00 | κτίριο Νέο Υδαταέριο
Κόστος: 15 € / άτομο
Προπώληση εισιτηρίων μέσω more.com
* Οι πόρτες ανοίγουν στις 20:30. Η performance θα ξεκινήσει αυστηρά στις 21:00 (διάρκεια 45′). Θα ακολουθήσει music selection από την Α. Επίθετη.
** Από τις 20:00 έως τις 20:50, οι άνθρωποι του Βιομηχανικού Μουσείου Φωταερίου θα βρίσκονται στους χώρους του για να σας ταξιδέψουν στην ιστορία και τη λειτουργία του παλιού εργοστασίου φωταερίου της Αθήνας.

Πυρ Άναπτε | «Ας φτιάξουμε με πηλό!»
2025-03-15 11:00 - 2025-03-16 13:30
Από τι φτιάχνεται ο πηλός; Τι σχέση έχει ένα μικρό πήλινο κουπάκι με το φωταέριο; Στο πλαίσιο της έκθεσης «Πυρ Άναπτε» και με την υποστήριξη των συμμετεχόντων δασκάλων κεραμικής, το Βιομηχανικό Μουσείο Φωταερίου μετατρέπει για ένα Σαββατοκύριακο το παλιό εργοστάσιο φωταερίου σε εργαστήριο κεραμικής για παιδιά από 3 ετών. Οι μικροί κεραμίστες τρυπώνουν μέσα σε αυτό, φορούν τις ποδιές τους και γίνονται για λίγο καλλιτέχνες: ανακαλύπτουν τον πηλό και πόσα πράγματα μπορούν να φτιάξουν με αυτόν, πειραματίζονται κάνοντας τους πιο απίθανους συνδυασμούς και φυσικά διασκεδάζουν δημιουργώντας!
Σάββατο 15 & Κυριακή 16 Μαρτίου 2025
11:00-12:00 & 12:30-13:30
Σημείο συνάντησης: Νέο Υδαταέριο
Για παιδιά από 3 ετών
Κόστος: 6€ / παιδί
Απαραίτητες κρατήσεις στο τηλ. 2130109325 (Δευτ.-Παρ. 11:00-16:00)

Οι σπουδαστές του Εθνικού Θεάτρου ρίχνουν φως στο εργοστάσιο φωταερίου
2025-03-05 19:00 - 23:30
Μετά από πρόσκληση του Βιομηχανικού Μουσείου Φωταερίου, το Τμήμα Σκηνοθεσίας της Δραματικής Σχολής του Εθνικού Θεάτρου, στο πλαίσιο του μαθήματος Θεατρικού Φωτισμού με διδάσκουσα την Χριστίνα Θανάσουλα, έρχεται σε επαφή με τη νεότερη ιστορία της Αθήνας και προσεγγίζει δημιουργικά την ιστορία του εργοστασίου φωταερίου. Αντλώντας έμπνευση από τον χώρο και τις προφορικές μαρτυρίες των εργαζομένων του εργοστασίου, οι σπουδαστές του Β’ και Γ’ έτους σκηνοθεσίας θα παρουσιάσουν την Τετάρτη 5 Μαρτίου μια περιπατητική τοποειδή (site specific) φωτιστική εγκατάσταση (lighting installation) στον χώρο των Φούρνων του εργοστασίου φωταερίου, δημιουργώντας για το κοινό μια βιωματική εμπειρία όπου «η τοποθεσία δεν υποκαθιστά, απλώς, τον παραστασιακό χώρο […], ο παραστασιακός τόπος αποτελεί καταλύτη για τη διαμόρφωση της δραματουργίας» (Κονομή, 2023).
Το φως και ο χώρος συνομιλούν δημιουργικά και καλούν τους θεατές σε ένα ταξίδι πίσω στον χρόνο, την περίοδο που η ίδρυση του πρώτου εργοστασίου παραγωγής ενέργειας στην Ελλάδα, του Εργοστασίου Φωταερίου της Αθήνας το 1857, συμπίπτει με την περίοδο που η πόλη προσπαθούσε από μικρό χωριό να μετασχηματιστεί στην πρωτεύουσα του νεοσύστατου κράτους. Το εργοστάσιο φωταερίου υπήρξε βασικός μοχλός αστικοποίησης και εξευρωπαϊσμού της πόλης, καθώς άλλαξε την όψη ολόκληρης της Αθήνας, φωτίζοντας το μεγαλύτερο μέρος της, γεγονός επαναστατικό́ για τα δεδομένα της εποχής. Το εργοστάσιο φωταερίου λειτούργησε για σχεδόν 130 χρόνια τροφοδοτώντας την πόλη με φως και ενέργεια. Διέκοψε την λειτουργία του το 1984, ενώ ο χώρος μετατράπηκε στο Βιομηχανικό Μουσείο Φωταερίου το 2013, διατηρώντας άθικτο μεγάλο μέρος των κτιριακών εγκαταστάσεων και του μηχανολογικού́ εξοπλισμού in situ, χαρακτηριστικά δείγματα βιομηχανικής αρχιτεκτονικής και τεχνολογίας του 19ου αιώνα.
Πληροφορίες
Τετάρτη 5 Μαρτίου 2025 στις 19:00
Είσοδος στο Μουσείο: 2 €
Απαραίτητη κράτηση θέσης στο 2130109325 (Δευτέρα έως Παρασκευή 11:00-16:00)
Για την υποστήριξη της υλοποίησης της δράσης ευχαριστούμε το Τμήμα Ηλεκτρολόγων και το Τμήμα Οργάνωσης Παραγωγής του Εθνικού Θεάτρου.
*φωτογραφία εξωφύλλου: Αρχείο Γ. Μαχαίρα, Συλλογή ΒΜΦ

«Πυρ Άναπτε» | Ομαδική έκθεση κεραμικής
2025-03-01 10:00 - 2025-03-23 18:00
Το Βιομηχανικό Μουσείο Φωταερίου Δήμου Αθηναίων και το Πωλητήριό του, Industrial Gas Museum Shop, παρουσιάζουν την ομαδική έκθεση κεραμικής «Πυρ Άναπτε» που θα πραγματοποιηθεί από το Σάββατο 1 έως την Κυριακή 23 Μαρτίου στο κτίριο των Παλαιών Φούρνων στην Τεχνόπολη Δήμου Αθηναίων. Η έκθεση έχει ως κεντρικό θέμα τη φωτιά, όχι μόνο ως φυσικό στοιχείο, αλλά και ως σύμβολο δημιουργίας, μεταμόρφωσης και αναγέννησης. Το κτίριο των Παλαιών Φούρνων, που αποτέλεσε την καρδιά του παλιού εργοστασίου φωταερίου από τη δεκαετία του 1860, καθώς μέσα σε αυτό η φωτιά έδινε ζωή στις διαδικασίες παραγωγής για περισσότερα από 120 χρόνια, ανοίγει τις πόρτες του σε έργα που συνδέουν το παρελθόν με το παρόν, αναδεικνύοντας τη διαχρονική σχέση μεταξύ τέχνης, χρηστικότητας και βιομηχανικής κληρονομιάς.
Στην έκθεση συμμετέχουν οι καταξιωμένοι δάσκαλοι κεραμικής Νίκος Σκλαβενίτης, Μένανδρος Παπαδόπουλος, Γιώργος Βαβάτσης, Ηλίας Χριστόπουλος, Λουκία Θωμοπούλου και Μαριλένα Μιχοπούλου, καθώς και 29 νέοι καλλιτέχνες, οι οποίοι πλέον συνεχίζουν και εξελίσσουν την τέχνη της κεραμικής στα δικά τους εργαστήρια. Μέσα από τα εκθέματα των συνολικά 35 δημιουργών, η κεραμική παρουσιάζεται ως μία τέχνη που δεν περιορίζεται μόνο στη λειτουργικότητα και τη χρηστικότητα, αλλά αποτελεί φορέα πολιτισμού, ιστορίας και αισθητικής. Οι δημιουργίες τους, εμπνευσμένες από την καθημερινότητα και όχι μόνο, ο καθένας με τον ιδιαίτερο προσωπικό τρόπο επαναπροσδιορίζουν τη σχέση μεταξύ μορφής και χρήσης, προσφέροντας νέα νοήματα σε αντικείμενα που συναντούμε καθημερινά στην ζωή μας, και προσεγγίζουν την κεραμική τέχνη με εννοιολογικό, συμβολικό και εικαστικό τρόπο. Την έκθεση «Πυρ Άναπτε» επιμελείται ο κεραμίστας και εικαστικός Νίκος Σκλαβενίτης και η art director του Industrial Gas Museum Shop, Μαρία Δρόσου.
Παράλληλα, το Σαββατοκύριακο 15 και 16 Μαρτίου, στο πλαίσιο της έκθεσης και με αφορμή τις δημιουργίες των καλλιτεχνών, το Βιομηχανικό Μουσείο Φωταερίου θα πραγματοποιήσει το εργαστήριο κεραμικής για παιδιά από 3 ετών με τίτλο «Ας φτιάξουμε με πηλό!».
Πληροφορίες
«Πυρ Άναπτε» | Ομαδική έκθεση κεραμικής | 01 – 23.03.2025
Ωράριο Λειτουργίας: Τετάρτη έως Κυριακή, 10:00-18:00
Κτίριο Παλαιοί Φούρνοι
Είσοδος στο Μουσείο και στην έκθεση: 2€
Εγκαίνια έκθεσης: Πέμπτη 6 Μαρτίου, 18:00-21:00 (είσοδος ελεύθερη)
«Ας φτιάξουμε με πηλό!» | Εργαστήριο για παιδιά από 3 ετών | 15 & 16.03.2025
11:00-12:00 & 12:30-13:30
Κτίριο Νέο Υδαταέριο
Κόστος: 6€ / παιδί
Απαραίτητες κρατήσεις στο τηλ. 2130109325 (Δευτ.-Παρ., 11:00-16:00)

DJ Set στο Υδαταέριο | PAN PAN x ΒΜΦ
2025-02-07 21:00 - 23:30
Το Βιομηχανικό Μουσείο Φωταερίου στην Τεχνόπολη Δήμου Αθηναίων φιλοξενεί την Παρασκευή 7 Φεβρουαρίου στις 21:00 τον μουσικό καλλιτέχνη PAN PAN, κατά κόσμον Παναγιώτη Πανταζή, σε ένα ατμοσφαιρικό DJ set στο Νέο Υδαταέριο, ένα μοναδικό διατηρητέο βιομηχανικό μνημείο.
Το κτίριο Νέο Υδαταέριο, ένα αυθεντικό κομμάτι της βιομηχανικής κληρονομιάς της Αθήνας, ανοίγει τις πόρτες του στη σύγχρονη μουσική σκηνή δημιουργώντας έναν πρωτότυπο διάλογο μεταξύ του παρελθόντος και του παρόντος. Ανάμεσα στον μηχανολογικό του εξοπλισμό που στέκει ακέραιος από το 1952, οι επισκέπτες θα βιώσουν μια εναλλακτική μουσική εμπειρία, όπου οι ηλεκτρονικοί ήχοι του PAN PAN συναντούν την ιστορία του εργοστασίου φωταερίου που δούλευε μέχρι και το 1984 μέσα από ένα ηχητικό και οπτικοακουστικό ταξίδι.
Με έμπνευση τη μυσταγωγική ατμόσφαιρα του χώρου, την ιδιαίτερη βιομηχανική αισθητική και τους βιομηχανικούς ήχους του εργοστασίου, το DJ set μπλέκει δημιουργικά τους εναλλακτικούς ήχους του PAN PAN με μελωδίες από κλασική μουσική μέχρι hip-hop και από leftfield electronica μέχρι ambient, ενώ το αρχείο ηχητικών και οπτικών ντοκουμέντων του Μουσείου θα λειτουργεί ως αναπόσπαστο κομμάτι της αφήγησης.
Το Νέο Υδαταέριο γίνεται το πλαίσιο όπου η βιομηχανική κληρονομιά συναντά τη σύγχρονη καλλιτεχνική έκφραση, με τη συγκεκριμένη βραδιά να ενώνει μοναδικά τη μουσική, την ιστορία και την αρχιτεκτονική σε έναν χώρο βγαλμένο από χρονοκάψουλα.
Ο PAN PAN ζει κι εργάζεται λίγο έξω από την Αθήνα, δημιουργώντας ήχους και εικόνες που καμιά φορά αλληλοεξυπηρετούνται. Με πάνω από 20 comic books και άλλες τόσες μουσικές κυκλοφορίες στο ενεργητικό του, γνωστότερες δουλειές του είναι τα «Φεστιβάλ», «Μέρες Λατρείας», «Καπετάν Μιχάλης» και η μουσική τριλογία «Φαντασμαγορία» μέσα από την οποία ξεχώρισαν τα singles «Χτύπα με σαν ρεύμα στην πίστα» και «Ανισόπεδη ντίσκο».
Πληροφορίες:
«DJ set στο Υδαταέριο» PAN PAN x Βιομηχανικό Μουσείο Φωταερίου
07.02.2025 | 21:00 | κτίριο Νέο Υδαταέριο
Κόστος: 12 € / άτομο
Προπώληση εισιτηρίων μέσω more.com
* Στις 07.02, το Μουσείο θα παραμείνει ανοιχτό από τις 20:00 έως τις 23:00
** Από τις 20:00 έως τις 20:50, οι άνθρωποι του Μουσείου θα βρίσκονται στους χώρους του για να σας ταξιδέψουν στην ιστορία και τη λειτουργία του παλιού εργοστασίου φωταερίου της Αθήνας.

Μια Βόλτα στο Μουσείο με σακίδιο
2024-10-20 12:00 - 14:00
Την Κυριακή 20 Οκτωβρίου ετοιμαζόμαστε για «Μια βόλτα στο Μουσείο με σακίδιο» στο Βιομηχανικό Μουσείο Φωταερίου! Τα παιδιά ηλικίας 4-11 ετών ανακαλύπτουν μαζί με τις οικογένειές τους το παλιό εργοστάσιο φωταερίου με τον πιο διασκεδαστικό τρόπο, με «ξεναγό» το διαδραστικό κίτρινο σακίδιο. Χάρτες, αυτοκόλλητα, παιχνίδια μνήμης, παζλ και πολλά άλλα κρύβονται στο σακίδιο και θα βοηθούν τα παιδιά στην διασκεδαστική περιήγηση, ενώ, ειδικά για αυτήν την Κυριακή, από τις 12:00 έως τις 14:00, οι άνθρωποι του μουσείου θα βρίσκονται στον χώρο για να μας διευκολύνουν στην αποκάλυψη όλων των μυστικών του σακιδίου. Δανειζόμαστε το κίτρινο σακίδιο από το Πωλητήριο του Μουσείου με κόστος €4 και η ανακάλυψη ξεκινά!

Πότε: Κυριακή 20 Οκτωβρίου
Ώρες: 12:00 έως 14:00
Είσοδος: €2
Κόστος χρήσης σακιδίου: €4

«Στην αυλή του εργοστασίου»
2024-10-20 11:00 - 13:30
Το φθινόπωρο έφτασε και στην αυλή του εργοστασίου μάς περιμένουν εικαστικές δημιουργίες με πολλή έμπνευση από το παλιό εργοστάσιο φωταερίου της Αθήνας! Την Κυριακή 20 Οκτωβρίου φοράμε άνετα ρούχα, παίρνουμε πινέλα και μπογιές και καθόμαστε μπροστά στο καβαλέτο μας για να αποτυπώσουμε το αγαπημένο μας σημείο στην Τεχνόπολη σαν γνήσιοι ζωγράφοι!
Για παιδιά 3 – 9 ετών
Πότε: Κυριακή 20 Οκτωβρίου
Ώρες διεξαγωγής: 11:00-12:00 & 12:30-13:30
Χώρος: Προαύλιο Skywalk
Σημείο συνάντησης: Πωλητήριο / Shop (είσοδος από οδό Περσεφόνης)
Κόστος συμμετοχής: € 6 / παιδί
Απαραίτητες κρατήσεις στο τηλ. 2130109325 (Δευτ.-Παρ. 11:00-16:00)

Μια Βόλτα στο Μουσείο με σακίδιο
2024-10-06 12:00 - 14:00
Την Κυριακή 6 Οκτωβρίου ετοιμαζόμαστε για «Μια βόλτα στο Μουσείο με σακίδιο» στο Βιομηχανικό Μουσείο Φωταερίου! Τα παιδιά ηλικίας 7-11 ετών ανακαλύπτουν μαζί με τις οικογένειές τους το παλιό εργοστάσιο φωταερίου με τον πιο διασκεδαστικό τρόπο, με «ξεναγό» το διαδραστικό κίτρινο σακίδιο. Χάρτες, αυτοκόλλητα, παιχνίδια μνήμης, παζλ και πολλά άλλα κρύβονται στο σακίδιο και θα βοηθούν τα παιδιά στην διασκεδαστική περιήγηση, ενώ, ειδικά για αυτήν την Κυριακή, από τις 12:00 έως τις 14:00, οι άνθρωποι του μουσείου θα βρίσκονται στον χώρο για να μας διευκολύνουν στην αποκάλυψη όλων των μυστικών του σακιδίου. Δανειζόμαστε το κίτρινο σακίδιο από το Πωλητήριο του Μουσείου με κόστος €4 και η ανακάλυψη ξεκινά!

Πότε: Κυριακή 6 Οκτωβρίου
Ώρες: 12:00 έως 14:00
Είσοδος: €2
Κόστος χρήσης σακιδίου: €4

Μικροί κηπουροί με πινέλα
2024-10-06 11:00 - 13:30
Την Κυριακή 6 Οκτωβρίου οι «Μικροί Κηπουροί με πινέλα» αναλαμβάνουν δράση! Το αγαπημένο υπαίθριο εικαστικό εργαστήριο του Βιομηχανικού Μουσείου Φωταερίου προσκαλεί οικογένειες με παιδιά 3-9 ετών να παίξουν και να διασκεδάσουν με δημιουργικό τρόπο, συνδυάζοντας τη ζωγραφική με την κηπουρική. Γεμάτοι φθινοπωρινή διάθεση και μπόλικη φαντασία, και φυσικά με τα κατάλληλα ρούχα, οι μικροί μας φίλοι απασχολούνται δημιουργικά ζωγραφίζοντας με τα πινέλα τους μικρές κεραμικές γλάστρες, στις οποίες στη συνέχεια θα μεταφυτεύσουν πολύχρωμα λουλούδια, μαθαίνοντας να είναι υπεύθυνοι για τη φροντίδα τους.

Πότε: Κυριακή 6 Οκτωβρίου
Ώρες διεξαγωγής: 11:00-12:00 & 12:30-13:30
Χώρος: Προαύλιο του Skywalk
Κόστος συμμετοχής: €7 / παιδί
Απαραίτητες κρατήσεις στο τηλ: 2130109325

Τα Φώτα Στραμμένα στο Φως!
2024-09-29 18:00 - 20:45
Το Μουσείο Μαρία Κάλλας και το Βιομηχανικό Μουσείο Φωταερίου παρουσιάζουν την Κυριακή 29 Σεπτεμβρίου τη δράση «Τα Φώτα Στραμμένα στο Φως!» μέσα από ομιλίες ειδικών και ένα βιωματικό εργαστήριο για ενήλικες στο πλαίσιο του εορτασμού των Ευρωπαϊκών Ημερών Πολιτιστικής Κληρονομιάς 2024 με θέμα “Ανιχνεύοντας Διαδρομές, Δίκτυα και Δεσμούς στην Πολιτιστική Κληρονομιά”. Η δράση θα πραγματοποιηθεί στο Μουσείο Μαρία Κάλλας.
Μια λάμπα φωταερίου της δεκαετίας του 1930 και ένα βιβλίο με τις διαδρομές των φανοκόρων, που προέρχονται από τη Συλλογή του Βιομηχανικού Μουσείου Φωταερίου, έρχονται από το ΒΜΦ στο ΜΜΚ για να ρίξουν φως στην εξέλιξη των φωτιστικών μέσων και της τέχνης των φωτισμών στο θέατρο.
Συνομιλίες για τον φωτισμό
Μέσα από συν-ομιλίες και παρουσιάσεις καλεσμένων από διαφορετικά πεδία και πολιτιστικούς χώρους, θα ανακαλύψουμε τον ρόλο που έπαιξαν οι αλλαγές αυτών των μέσων σε βασικά στοιχεία της θεατρικής τέχνης, φτάνοντας στο παρόν και στη σημασία που έχουν για το θέατρο τόσο οι φωτισμοί όσο και οι ίδιοι οι άνθρωποι που τους σχεδιάζουν.
Μία εξ αυτών είναι και η καταξιωμένη σχεδιάστρια φωτισμών Χριστίνα Θανάσουλα, η οποία, ως βασική ομιλήτρια και με τη συντροφιά του ταλαντούχου σκηνοθέτη και συνεργάτη της, Θάνο Παπακωνσταντίνου, θα ανάψει τον προβολέα του μαγικού κόσμου των θεατρικών φωτισμών, αλλά και του επαγγέλματος του σχεδιαστή θεατρικών φωτισμών σήμερα. Στην εξέλιξη και στην ιστορία του φωτισμού σε Ελλάδα και Ευρώπη, αλλά και στις αλλαγές που έφερε το φωταέριο στην καθημερινή ζωή, θα μας εισάγει ο Γιάννης Στογιαννίδης, ιστορικός, επίκουρος καθηγητής του Πανεπιστημίου Δυτικής Αττικής. Την συζήτηση θα συντονίσει η Δέσποινα Ανδριοπούλου, πολιτιστική διαχειρίστρια, ΥΠ.ΠΟ.
Μετά το πέρας της ομιλίας θα ακολουθήσει workshop, για το οποίο οι συμμετέχοντες στην ομιλία θα πρέπει να δηλώσουν ενδιαφέρον συμμετοχής κατά την άφιξή τους.
Πληροφορίες:
Κυριακή 29 Σεπτεμβρίου στις 18:00
Διάρκεια: 90 λεπτά
Μουσείο Μαρία Κάλλας, Μητροπόλεως 44, Αθήνα
Δωρεάν συμμετοχή – Περιορισμένος αριθμός θέσεων
Απαραίτητη η τηλεφωνική κράτηση στο 210 44 04 204
Workshop: Βιωματικό Εργαστήριο Ενηλίκων
Φωτίζοντας τρία εμβληματικά έργα που έχει ερμηνεύσει η Μαρία Κάλλας: Νόρμα, Τόσκα, Τραβιάτα
Μπορεί το φως να αλλάξει τη σχέση μας με ένα λιμπρέτο;
Μέσα από βιωματικές και δημιουργικές δραστηριότητες, οι συμμετέχοντες θα ανακαλύψουν τους τρόπους που η χρήση και ο σχεδιασμός του φωτισμού μπορεί να μεταβάλλει τόσο τη συνολική εικόνα ενός λυρικού έργου όσο και την αίσθηση των θεατών.
Μετά την εισαγωγή του θέματος και τη γνωριμία των συμμετεχόντων, θα ακολουθήσει μια εναλλακτική περιήγηση στο Μουσείο Μαρία Κάλλας με στόχο να εξερευνηθεί η σχέση που μπορεί να έχει ένα θεατρικό κείμενο με το περιβάλλον στο οποίο παρουσιάζεται, αλλά και η επίδραση του φωτός στην εμπειρία και διάθεσή μας.
Το workshop θα ξεκινήσει αμέσως μετά τη λήξη της ομιλίας και θα πραγματοποιηθεί από την Δανάη Μέγα, Μουσειοπαιδαγωγό – Θεατροπαιδαγωγό και Υπεύθυνη Εκπαιδευτικών Προγραμμάτων του Μουσείου Μαρία Κάλλας, την Ιωάννα Παντέ, Μουσειοπαιδαγωγό του Βιομηχανικού Μουσείου Φωταερίου, και την Μαρία Μαυροειδή, Μουσειολόγο του Βιομηχανικού Μουσείου Φωταερίου.
Πληροφορίες:
Κυριακή 29 Σεπτεμβρίου στις 19:45
Διάρκεια: 60 λεπτά
Μουσείο Μαρία Κάλλας, Μητροπόλεως 44, Αθήνα
Δωρεάν συμμετοχή – Περιορισμένος αριθμός συμμετεχόντων – Αφορά αποκλειστικά τους συμμετέχοντες στην προηγούμενη ομιλία.
*Δήλωση ενδιαφέροντος εκ των προτέρων κατά την είσοδο στην ομιλία.
**Δεν απαιτείται κάποια ειδική γνώση και εμπειρία για τη συμμετοχή στο workshop.
Βιογραφικά βασικών ομιλητών:
Χριστίνα Θανάσουλα Γεννήθηκε στη Θεσσαλονίκη το 1978. Είναι πτυχιούχος του Τμήματος Θεατρικών Σπουδών του ΕΚΠΑ και κάτοχος μεταπτυχιακού διπλώματος Master of Arts in Advanced Theatre Practice, με εξειδίκευση στον Σχεδιασμό Φωτισμών, από το Royal Central School of Speech and Drama του Λονδίνου (RCSSD). Από το 2022, εκπονεί την διδακτορική διατριβή της στο Τμήμα Θεατρικών Σπουδών του ΕΚΠΑ. Έχει σχεδιάσει φωτισμούς για περισσότερες από 270 παραστάσεις θεάτρου, όπερας, χορού και site specific projects, έχοντας συνεργαστεί με το Εθνικό Θέατρο, τη Στέγη Γραμμάτων και Τεχνών, το Ελληνικό Φεστιβάλ, την Εθνική Λυρική Σκηνή, το Μέγαρο Μουσικής Αθηνών και Θεσσαλονίκης, το Ίδρυμα Μιχάλη Κακογιάννη, με Δημοτικά Περιφερειακά Θέατρα καθώς και με πολλές ανεξάρτητες ομάδες θεάτρου και χορού. Είναι η συγγραφέας του Επαγγελματικού Περιγράμματος και του Εκπαιδευτικού Υλικού της ειδικότητας του Τεχνικού φωτισμού ζωντανών οπτικοακουστικών εκδηλώσεων (ανάθεση της ΙΝΕ/ΓΣΕΕ), καθώς και της μονογραφίας «Σχεδιασμός Φωτισμών: ζωγραφίζοντας επί σκηνής στις τέσσερις διαστάσεις», ανεξάρτητη έκδοση, Αθήνα: 2021. Διδάσκει θεατρικό φωτισμό στο τμήμα Σκηνοθεσίας της Δραματικής Σχολής του Εθνικού Θεάτρου. Περισσότερες πληροφορίες και δείγμα της δουλειάς της στο www.creativelighting.gr.
Γιάννης Στογιαννίδης Σπούδασε νεότερη ιστορία στο Τμήμα Ιστορίας, Αρχαιολογίας και Κοινωνικής Ανθρωπολογίας του Πανεπιστημίου Θεσσαλίας. Έχει κάνει έρευνες στα πεδία της ιστορίας της εργασίας, της κοινωνικής ιστορίας της υγείας και της βιομηχανικής αρχαιολογίας. Είναι Επίκουρος Καθηγητής στο Τμήμα Αρχειονομίας & Βιβλιοθηκονομίας του Πανεπιστημίου Δυτικής Αττικής.

Summer School «Φωτογραφίζοντας το Γκάζι!» | Για έφηβους 12-14 ετών
2024-06-25 09:30 - 2024-06-28 15:00
Μετά την περσινή επιτυχία, το πιο συναρπαστικό summer school για έφηβους και έφηβες επιστρέφει στην καρδιά της πόλης, στην Τεχνόπολη Δήμου Αθηναίων, από τις 25 Ιουνίου μέχρι και τις 28 Ιουνίου 2024.
Για δεύτερη χρονιά, η ομάδα του Βιομηχανικού Μουσείου Φωταερίου, σε συνεργασία με το Κέντρο Εκπαιδευτικών Δράσεων Καρπός, γεμίζουν το καλοκαίρι των νέων ηλικίας 12 έως 14 ετών με άφθονες δημιουργικές ιδέες, μέσα από ένα μοναδικό summer school που προσφέρει στους συμμετέχοντες και στις συμμετέχουσες μια πρώτη επαφή με την τέχνη της φωτογραφίας, ενθαρρύνοντας παράλληλα την καλλιτεχνική τους έκφραση και τη δημιουργικότητά τους και προωθώντας τη συνεργασία και την ανταλλαγή ιδεών μέσα από ομαδικά projects.
Το summer school εφήβων «Φωτογραφίζοντας το Γκάζι!» έρχεται από την Τρίτη 25 έως την Παρασκευή 28 Ιουνίου, από τις 09:30 έως τις 15:00, για τέσσερις ημέρες γεμάτες βιωματικά εργαστήρια. Με τη χρήση ψηφιακών μέσων (φωτογραφική μηχανή DSLR και κάμερα κινητού), οι συμμετέχοντες/ουσες θα δημιουργήσουν τη δική τους φωτογραφική έκθεση με θέμα την Τεχνόπολη, αντλώντας έμπνευση από την ξεχωριστή βιομηχανική αρχιτεκτονική των κτιρίων του παλιού εργοστασίου φωταερίου της Αθήνας. Τα έργα τους θα παρουσιαστούν μέσα στο πιο σύγχρονο κτίριο του εργοστασίου φωταερίου, το Νέο Υδαταέριο, που διατηρεί σχεδόν ακέραιο τον μηχανολογικό του εξοπλισμό.
Με οδηγό τη βραβευμένη σκηνοθέτιδα, Μαρία Λεωνίδα, και την έμπειρη ομάδα του Καρπού, τη φωτογράφο Αναστασία Βλαχάκη και την animator Μαργαρίτα Σιμοπούλου, οι συμμετέχοντες θα γνωρίσουν τα μυστικά της φωτογραφίας, θα παίξουν με το φως και τη σκιά και θα ανακαλύψουν τα κτίρια του παλιού εργοστασίου που αντιπροσωπεύουν τη βιομηχανική αρχιτεκτονική του 19ου αιώνα.

Τι περιλαμβάνει το πρόγραμμα της εβδομάδας;
Επιμέλεια – διδασκαλία: Μαρία Λεωνίδα, σκηνοθέτης

Τρίτη 25 Ιουνίου
Την πρώτη ημέρα γνωριζόμαστε μεταξύ μας μέσα από μοναδικά φωτογραφικά παιχνίδια. Τα μυστικά τη φωτογραφίας (κάδρα, φως και σκιά, ανάκλαση, χρώμα, φόντο, μοτίβα και προοπτική) μας καλούν να τα ανακαλύψουμε!

Τετάρτη 26 Ιουνίου
Τη δεύτερη ημέρα εξερευνούμε τη μαγεία των πλάνων! Αξιοποιώντας το κινητό μας και την κάμερα DSLR, γνωρίζουμε τους χώρους της Τεχνόπολης, τα μοναδικά κτίρια του παλιού εργοστασίου φωταερίου, τα επιβλητικά του μηχανήματα, ενώ από το ψηλότερο κτίριο του εργοστασίου έχουμε μία μοναδική θέα στη γειτονιά του Γκαζιού και στην υπόλοιπη Αθήνα.

Πέμπτη 27 Ιουνίου
Την τρίτη ημέρα μαθαίνουμε την τεχνική του Pixilation και δημιουργούμε το δικό μας video με έμπνευση την Τεχνόπολη και το παλιό εργοστάσιο φωταερίου. Στη συνέχεια, εξερευνούμε φωτογραφικές και εικαστικές τεχνικές όπως η κυανοτυπία!

Παρασκευή 28 Ιουνίου
Επιμελούμαστε την δική μας φωτογραφική έκθεση στο μοναδικής αισθητικής κτίριο του Νέου Υδαταερίου, ανάμεσα στα μηχανήματα που στέκουν εκεί από τη δεκαετία του 1950.

Πώς περνάμε την ημέρα μας;
09:30-10:00 | Προσέλευση
Η μέρα μας ξεκινά στο κτίριο INNOVATHENS
10:00-12:30 | Βιωματικά Εργαστήρια
Οι ομάδες, μαζί με τους έμπειρους ανθρώπους του Καρπού, παρακολουθούν τα βιωματικά εκπαιδευτικά εργαστήρια, ειδικά σχεδιασμένα για τους εφήβους
12:30-13:30 | Διάλειμμα για κολατσιό
Διάλειμμα για ελαφρύ φαγητό, για να συνεχίσουμε με ενέργεια!
*Φέρνουμε το κολατσιό μας από το σπίτι!
**Στο Technopolis Café μπορεί κανείς να αγοράσει γλυκά ή/και αλμυρά σνακ
13:30-15:00 | Βιωματικά Εργαστήρια
Τα εκπαιδευτικά, βιωματικά εργαστήρια συνεχίζονται…
15:00 | Τελευταία αποχώρηση

Πληροφορίες
Το Summer School «Φωτογραφίζοντας το Γκάζι» απευθύνεται σε εφήβους και έφηβες από 12 έως 14 ετών.

Κόστος: 115 ευρώ
Στο κόστος συμπεριλαμβάνονται: το σύνολο των εκπαιδευτικών δραστηριοτήτων από την έμπειρη ομάδα του Καρπού, ο εξοπλισμός και τα υλικά (κάμερες, υπολογιστές, tablet, τρίποδα, που παρέχονται από τον Καρπό), η παρουσία ιατρού στον χώρο της Τεχνόπολης καθ’ όλη τη διάρκεια του προγράμματος.
Κρατήσεις: Από Δευτέρα 27 Μαΐου στα τηλ. 2130109325, 2130109300 (εσωτ. 336, 344), Δευτ.-Παρ. 11:00-16:00 | Για περιορισμένο αριθμό ατόμων
Τα παιδιά μπορούν να φέρουν τις δικές τους φωτογραφικές μηχανές και τα κινητά τους τηλέφωνα. Οι εργασίες τους θα διανεμηθούν ηλεκτρονικά.

Summer Camp στην Τεχνόπολη
2024-06-17 08:00 - 2024-07-12 16:00
Είστε έτοιμοι για ένα αξέχαστο καλοκαίρι γεμάτο περιπέτεια; Το πιο αγαπημένο Summer Camp της πόλης έρχεται για ακόμη μία χρονιά από το Βιομηχανικό Μουσείο Φωταερίου στην Τεχνόπολη Δήμου Αθηναίων για να προσφέρει στα παιδιά ηλικίας από 6 έως 11 ετών την πιο δροσερή καλοκαιρινή εμπειρία χαράς, γνώσης, φαντασίας και ψυχαγωγίας. Από τη Δευτέρα 17 Ιουνίου και για τέσσερις συναρπαστικές εβδομάδες (πενθήμερα), οι μικροί μας φίλοι θα έχουν την ευκαιρία να απολαύσουν μια σειρά από συναρπαστικές δραστηριότητες στους ασφαλείς εσωτερικούς και εξωτερικούς χώρους του Βιομηχανικού Μουσείου Φωταερίου, δημιουργώντας ανεξίτηλες αναμνήσεις από ξεχωριστές καλοκαιρινές «διακοπές» στην καρδιά της πόλης!
Φέτος, τα παιδιά εμπνέονται από τον μαγικό κόσμο των ζώων και κάθε εβδομάδα ανακαλύπτουν πλάσματα όλων των ειδών μέσα από εκπαιδευτικά προγράμματα, εικαστικά εργαστήρια, παιχνίδια εξερεύνησης και μυστηρίου, θεατρικά παιχνίδια, βόλτες σε δροσερά σημεία της πόλης και πολλά άλλα! Το πρόγραμμα έχει σχεδιαστεί από την ομάδα του Βιομηχανικού Μουσείου Φωταερίου σε συνεργασία με πολιτιστικούς φορείς, καλλιτέχνες, ηθοποιούς και έμπειρους παιδαγωγούς και προάγει την περιβαλλοντική ευαισθητοποίηση, καθώς και την αγάπη και τον σεβασμό για τα ζώα.
Οι δράσεις ξεκινούν στις 08:00 το πρωί και ολοκληρώνονται στις 16:00 το απόγευμα, ενώ κάθε εβδομάδα αφιερώνεται σε μια ξεχωριστή θεματική από το ζωικό βασίλειο, κάνοντας την κάθε ημέρα μοναδική και αξέχαστη:
1η εβδομάδα | 17-21.06| Μεγαλοπρεπή πτηνά
2η εβδομάδα |25-28.06| Προϊστορικά ζώα
3η εβδομάδα | 01-05.07| Θαλάσσια ζώα
4η εβδομάδα | 08-12.07| Φανταστικά πλάσματα

Πώς περνάμε την ημέρα μας στο Summer Camp;
08:00-09:00 | Προσέλευση
Χωριζόμαστε σε ομάδες και η μέρα ξεκινά!
09:00-09:30 | Ομαδικά παιχνίδια
Οι ομάδες, μαζί με τους υπεύθυνους παιδαγωγούς, παίζουν κινητικά παιχνίδια στους εξωτερικούς χώρους της Τεχνόπολης για να ξεκινήσει η μέρα με τον πιο ευχάριστο τρόπο!
09:30-10:30 | Εκπαιδευτικά προγράμματα – εργαστήρια
Οι ομάδες παρακολουθούν εκπαιδευτικά προγράμματα και εργαστήρια σχετικά με τη θεματική της κάθε εβδομάδας από καλλιτέχνες και έμπειρους παιδαγωγούς.
10:30-11:00 | Δεκατιανό
Μικρό διάλειμμα για ελαφρύ φαγητό ώστε να συνεχίσουμε το παιχνίδι με ενέργεια.
11:00-13:00 | Εκπαιδευτικά προγράμματα – εργαστήρια
Τα εκπαιδευτικά προγράμματα και εργαστήρια συνεχίζονται…
13:00-14:00 | Μεσημεριανό μαγειρευτό φαγητό
14:00-14:30 | Α’ αποχώρηση
14:00-15:30 | Προβολές ταινιών | Ομαδικά παιχνίδια
Παρακολουθούμε ταινίες με ποικίλες θεματικές, παρουσιάζουμε τις δράσεις μας στις υπόλοιπες ομάδες, παίζουμε επιτραπέζια παιχνίδια και ξεκουραζόμαστε με αισθητηριακά παιχνίδια μέσα στον ειδικά διαμορφωμένο χώρο χαλάρωσης, με την καθοδήγηση των παιδαγωγών μας.
15:30-16:00 Τελευταία αποχώρηση

Δείτε εδώ το αναλυτικό πρόγραμμα των θεματικών εβδομάδων

Πληροφορίες:
Κόστος ανά εβδομάδα:
1η εβδομάδα 17-21.06, 3η εβδομάδα 01-05.07, ή 4η εβδομάδα 08-12.07 (08:00 – 16:00):

140 ευρώ, εφόσον επιλεγεί πλήρες πακέτο σίτισης (δεκατιανό και μεσημεριανό φαγητό)
120 ευρώ χωρίς το πλήρες πακέτο σίτισης (μόνο δεκατιανό)

2η εβδομάδα 25-28.06 (08:00 – 16:00):

135 ευρώ με το πλήρες πακέτο σίτισης (δεκατιανό και μεσημεριανό φαγητό)
115 ευρώ χωρίς το πλήρες πακέτο σίτισης (μόνο δεκατιανό)

*Στα κόστη συμπεριλαμβάνονται: το σύνολο των εκπαιδευτικών δραστηριοτήτων, οι εκπαιδευτικές εκδρομές (κόστη δραστηριοτήτων και μεταφορές), το δεκατιανό ή/και το μεσημεριανό μαγειρευτό φαγητό, η παρουσία ιατρού στον χώρο καθ’ όλη τη διάρκεια του camp, υλικά φιλικά προς το περιβάλλον, χώροι με κατάλληλο εξοπλισμό κ.ά.
Κρατήσεις από τη Δευτέρα 20 Μαΐου στα τηλ. 2130109325, 2130109300 (εσωτ. 336, 307), Δευτ.-Παρ. 11:00-16:00
** Με την έναρξη των κρατήσεων, ρωτήστε μας για εκπτωτικά πακέτα σε αδέρφια και για συμμετοχή σε περισσότερες από μία εβδομάδες
** Ειδικές τιμές για ανέργους, πολύτεκνους, μονογονεϊκές οικογένειες (για περιορισμένες θέσεις)

Επιπλέον πληροφορίες:
To Technopolis Café, όπως κάθε χρόνο, έτσι και φέτος, επιμελείται τα νόστιμα γεύματα των παιδιών. Το δεκατιανό περιλαμβάνει φρούτα, αλμυρά και γλυκά σνακς που δίνουν την απαραίτητη ενέργεια στην αρχή της ημέρα, ενώ το μεσημεριανό αποτελείται από διατροφικά ισορροπημένο μαγειρευτό φαγητό με φρέσκα υλικά, που ανταποκρίνεται στα γούστα των παιδιών.
Ευχαριστούμε πολύ την εταιρεία ΜΕΒΓΑΛ για την ευγενική χορηγία των θρεπτικών και νόστιμων γαλακτοκομικών προϊόντων που συμπεριλαμβάνονται στο δεκατιανό μας και την εταιρεία IKEA για την ευγενική χορηγία εξοπλισμού.

Jazz for kids | Athens Jazz 2024
2024-06-02 11:00 - 14:00
Φέτος, το Athens Jazz δίνει βήμα και στα παιδιά, φιλοξενώντας για ένα πρωινό δωρεάν δράσεις αποκλειστικά αφιερωμένες στους μικρούς επισκέπτες του φεστιβάλ ηλικίας 3-11 ετών. Την Κυριακή 2 Ιουνίου, από τις 11:00 έως τις 14:00 εικαστικά εργαστήρια, εργαστήριο χορού, μουσικοθεατρική παράσταση αλλά και ένα πρωτότυπο μουσικό κυνήγι θησαυρού-εξερεύνησης από το Βιομηχανικό Μουσείο Φωταερίου απλώνονται στους χώρους της Τεχνόπολης, με την τζαζ να αποτελεί την έμπνευση για την καλλιτεχνική έκφραση των παιδιών! Αναλυτικά το πρόγραμμα:

Στην αυλή του εργοστασίου | για οικογένειες με παιδιά 3-8 ετών

Το αγαπημένο εικαστικό εργαστήριο του ΒΜΦ επιστρέφει στην αυλή του εργοστασίου με την πιο τζαζ διάθεση! Ποιοι είναι οι ήχοι ενός εργοστασίου; Μπορούν τα μηχανήματα να «παίξουν» μουσική; Με έμπνευση τους διαφορετικούς ήχους που συναντάμε σε ένα παλιό εργοστάσιο, διαλέγουμε τα πιο παράξενα υλικά, τα συνδυάζουμε μεταξύ τους και παράγουμε τον δικό μας μοναδικό «βιομηχανικό ήχο»!
Σημείο συνάντησης: έξω από το κτίριο INNOVATHENS
Ώρες: 11:00-12:00 & 12:00-13:00 | Είσοδος ελεύθερη, προκράτηση θέσης μέσω more.com

And all that jazz | για οικογένειες με παιδιά 3-7 ετών

Μικροί και μεγάλοι ετοιμαστείτε για χορό! Σε αυτό το οικογενειακό εργαστήριο δημιουργικής κίνησης και χορού, μικροί και μεγάλοι θα έρθουν σε επαφή με τους ρυθμούς της τζαζ. Θα εξερευνήσουμε με το σώμα και τη φαντασία μας τα χαρακτηριστικά της και θα ανακαλύψουμε τις κινήσεις που κρύβονται πίσω από κάθε μουσικό όργανο. Φυσικά, δεν θα μπορούσε να λείπει ο αυτοσχεδιασμός, το αναπόσπαστο στοιχείο της τζαζ. Θα αυτοσχεδιάσουμε λοιπόν κι εμείς όπως οι σπουδαιότεροι μουσικοί της τζαζ, έχοντας για όργανα τα σώματά μας και τέλος θα δημιουργήσουμε τη δική μας τζαζ κινούμενη ορχήστρα!
Σημείο: Skywalk
Ώρα: 12:00-13:00 | Είσοδος ελεύθερη, προκράτηση θέσης μέσω more.com

Jazz Ζαμομίνια | για οικογένειες με παιδιά 3-8 ετών

Από που έρχεται η τζαζ μουσική; Τι όργανα συνήθως υπάρχουν σε μια τζαζ μπάντα; Τι είναι ο μουσικός αυτοσχεδιασμός; Όλα τα παραπάνω ερωτήματα (και πολλά άλλα που θα προκύψουν) θα απαντηθούν σε μια διαδραστική τζαζ συναυλία από τα «Ζαμομίνια»! Τα κομμάτια τους μεταμορφώνονται σε τζαζ εκτελέσεις και τα παιδιά έρχονται σε επαφή με το αγαπημένο και ιδιαίτερο μουσικό αυτό στιλ. Μαθαίνουν για τα μουσικά όργανα και αρχίζουν να κατανοούν τον ρόλο τους μέσα στο γκρουπ, παίζουν ρυθμικά και μελωδικά παιχνίδια και αυτοσχεδιάζουν!
Σημείο: Αεριοφυλάκιο 1 – Αμφιθέατρο «Μιλτιάδης Έβερτ»
Ώρες: 13.00 – 14.00 | Είσοδος ελεύθερη, προκράτηση θέσης μέσω more.com
Συντελεστές παράστασης: Γιάννης Παπαδόπουλος (πιάνο), Δημήτρης Κλωνής (τύμπανα), Αλέξανδρος Δανδουλάκης (κιθάρα), Διονύσης Μακρής (κoντραμπάσο), Γιώργος Δούσος (πνευστά), Θεοδοσία Σαββάκη, Γιώργος Νικόπουλος (τραγούδι, παρουσίαση). Στίχοι, επιμέλεια: Ειρήνη Δημάκη, μουσική: Αλέξανδρος Δανδουλάκης.

«Μι» όπως Μουσείο | για οικογένειες με παιδιά 7-11 ετών

Με ποια μουσικά όργανα μοιάζουν τα μηχανήματα του εργοστασίου; Με οδηγό το kit της εξερεύνησης που παραλαμβάνουν από το Πωλητήριο του Βιομηχανικού Μουσείου Φωταερίου (Shop), μικροί και μεγάλοι εξερευνούν το παλιό εργοστάσιο φωταερίου και αναζητούν στους δικούς τους χρόνους τα μηχανήματα που μοιάζουν με μουσικά όργανα, μέσα από το πιο πρωτότυπο κυνήγι «μουσικού» θησαυρού!
Ώρες: 11:00-14:00 | Συμμετοχή ελεύθερης ροής, χωρίς προκράτηση θέσης
*Το παιχνίδι σταματά να διατίθεται όταν οι χάρτες τελειώνουν. Θα τηρηθεί σειρά προτεραιότητας.
Το 23ο Athens Jazz πραγματοποιείται από τις 27 Μαΐου έως τις 3 Ιουνίου στην Τεχνόπολη Δήμου Αθηναίων με Μεγάλους Χορηγούς την COSMOTE και το Jack Daniel’s, Χορηγό την Αθηναϊκή Ζυθοποιία, Επίσημο Χορηγό Αερομεταφορών την AEGEAN και με την ευγενική χορηγία των καταστημάτων Φίλιππος Νάκας.

Μικροί κηπουροί με πινέλα
2024-05-26 11:00 - 2024-06-26 13:30
Τα παιδιά από 3 ετών εμπνέονται από το παλιό εργοστάσιο φωταερίου, παίρνουν τα πινέλα τους και ζωγραφίζουν μικρές κεραμικές γλάστρες σε ένα απίθανο υπαίθριο εργαστήρι ζωγραφικής που αγαπούν μικροί και μεγάλοι. Στη συνέχεια, τα παιδιά γίνονται «μικροί κηπουροί» και, με τη βοήθεια ειδικών, φυτεύουν στα γλαστράκια τους πολύχρωμα λουλούδια, ενώ μαθαίνουν να είναι υπεύθυνα για τη φροντίδα τους. Βασικές προϋποθέσεις για τη συμμετοχή των παιδιών στο εργαστήρι: διάθεση, φαντασία και κατάλληλα ρούχα. Μικροί κηπουροί της Αθήνας ετοιμαστείτε να λερωθούμε!

Ηλικίες: 3-9 ετών
Ώρες διεξαγωγής: 11:00-12:00 & 12:30-13:30
Χώρος: Προαύλιο Skywalk
Κόστος συμμετοχής: € 7 / παιδί
Απαραίτητες κρατήσεις στο τηλ: 2130109325

Comics στο Υδαταέριο | Ψηφιακό Μουσείο Comics x ΒΜΦ
2024-05-17 11:00 - 2024-05-19 21:00
Με αφορμή τη Διεθνή Ημέρα Μουσείων που γιορτάζεται κάθε χρόνο στις 18 Μαΐου, το Βιομηχανικό Μουσείο Φωταερίου και το Ψηφιακό Μουσείο Comics συμπράττουν στο πλαίσιο του φεστιβάλ Comicdom CON Athens και παρουσιάζουν την έκθεση «Comics στο Υδαταέριο» στην Τεχνόπολη Δήμου Αθηναίων από τις 17 έως τις 19 Μαΐου, καθώς και μια σειρά από εκπαιδευτικά προγράμματα για παιδιά αλλά και ξεναγήσεις για τους ενήλικες επισκέπτες του ΒΜΦ, όλα με ελεύθερη είσοδο.
Η φετινή επέτειος της Διεθνούς Ημέρας Μουσείων έρχεται με θέμα «Μουσεία για την Εκπαίδευση και την Έρευνα», φιλοδοξώντας να αναδείξει τα μουσεία ως ζωτικούς χώρους σύγκλισης της εκπαίδευσης και της έρευνας που καλύπτουν ένα ευρύτατο πεδίο –από την τέχνη και την ιστορία ως την επιστήμη και την τεχνολογία–, όπου η καινοτομία ενώνεται με την παράδοση. Έτσι, τα δύο μουσεία, το Βιομηχανικό Μουσείο Φωταερίου και το Ψηφιακό Μουσείο Comics, θα συναντηθούν μέσα σε ένα μοναδικό μνημείο βιομηχανικής κληρονομιάς, το κτίριο Νέο Υδαταέριο, με σκοπό να δημιουργήσουν μια κοινή ματιά της γραμμής παραγωγής του φωταερίου και της διαδικασίας παραγωγής ενός comic, εξερευνώντας ταυτόχρονα νέους τρόπους έκφρασης, μάθησης και επαφής με την ιστορία.
Στην έκθεση «Comics στο Υδαταέριο» παραλληλίζονται δύο διαφορετικοί κόσμοι: η μαγεία της τέχνης των comics και η βιομηχανική κληρονομιά. Πρόκειται για δύο διαφορετικές διαδρομές που ακολουθούν μια κοινή πορεία μέσα στις εγκαταστάσεις του πιο σύγχρονου κτιρίου του βιομηχανικού συγκροτήματος, το οποίο διατηρεί ακέραιο τον μηχανολογικό του εξοπλισμό από τη δεκαετία του 1950 έως σήμερα.
Οι σελίδες comics που θα δημιουργήσει η καλλιτέχνιδα Μαρία-Όλια Ντακογιάννη ειδικά για την έκθεση αφηγούνται τις εμπειρίες ενός εργαζόμενου σε ένα εργοστάσιο ενέργειας, τις συνθήκες εργασίας, τα υλικά που αγγίζει καθημερινά, τα ρούχα, τα απαραίτητα μέτρα προστασίας που απαιτεί η δουλειά του και την εξειδίκευση πάνω στη γραμμή παραγωγής και, παράλληλα, την καθημερινότητα ενός δημιουργού comics, την έμπνευση, τη σύλληψη της ιδέας, το μέσο δημιουργίας και το τελικό προϊόν, προσκαλώντας το κοινό να ανακαλύψει τις παράλληλες διαδρομές τους.
Ακόμα, για τον εορτασμό της Διεθνούς Ημέρας Μουσείων, το Βιομηχανικό Μουσείο Φωταερίου και το Ψηφιακό Μουσείο Comics διοργανώνουν δωρεάν εκπαιδευτικές δράσεις για όλους, στο πλαίσιο της έκθεσης «Comics στο Υδαταέριο».
Αναλυτικά το πρόγραμμα:
«Από το κάρβουνο στον ατμό» | Ξεναγήσεις ενηλίκων από το Βιομηχανικό Μουσείο Φωταερίου
Με οδηγό την ομάδα του Βιομηχανικού Μουσείου Φωταερίου, ανακαλύπτουμε την καρδιά της παραγωγικής διαδικασίας του φωταερίου. Επισκεπτόμαστε το κτίριο των Παλαιών Φούρνων, αγγίζουμε τα κορνούτα και μαθαίνουμε για την πρώτη ύλη της παραγωγής, τον λιθάνθρακα. Στη συνέχεια, βρισκόμαστε στο κτίριο του Νέου Υδαταερίου κάνοντας ένα άλμα στον χρόνο και γνωρίζουμε την τεχνολογικά πιο εξελιγμένη διαδικασία παραγωγής του υδαταερίου. Περιηγούμαστε ανάμεσα στα μηχανήματα και την έκθεση «Comics στο Υδαταέριο» και, τέλος, ανεβαίνουμε στον Πύργο του κτιρίου που λειτουργεί ως Παρατηρητήριο, απ’ όπου μπορούμε να δούμε το παλιό εργοστάσιο φωταερίου από τα 30 μέτρα ύψος.
Σάββατο 18/5 & Κυριακή 19/5, 11:00, 12:00 και 13:00 (διάρκεια 30’)
Σημείο συνάντησης: Κεντρική Καμινάδα, απαραίτητη κράτηση στο 2130109325
«Μια σπίθα από φωταέριο» | Εκπαιδευτικό εργαστήριο για παιδιά από το Ψηφιακό Μουσείο Comics
Τι θα χρειαστεί για να ξυπνήσουμε τη φαντασία μας; Μια σπίθα έμπνευσης που θα μας δώσει η έκθεση «Comics στο Υδαταέριο»! Μαζί με τη Βασιλεία Βαξεβάνη, εμψυχώτρια εκπαιδευτικών προγραμμάτων της Athens Comics Library, τα παιδιά άνω των 6 ετών θα περιηγηθούν στην έκθεση και θα διαβάσουν τις ιστορίες comic που μπλέκουν το χθες και το σήμερα, το φωταέριο και την τέχνη. Μέσα από διαδραστικά παιχνίδια που θα ξεκλειδώσουν τη φαντασία τους, τα παιδιά θα… αναζωπυρώσουν τη δική τους σπίθα έμπνευσης και θα φτιάξουν τη δική τους σελίδα comic.
Σάββατο 18/5 & Κυριακή 19/5, 16:00 (διάρκεια 90’) – Για παιδιά 6 ετών και άνω
Σημείο συνάντησης: Κτίριο Νέο Υδαταέριο, απαραίτητη κράτηση στο 2130109325
Πληροφορίες
Έκθεση «Comics στο Υδαταέριο»
Παρασκευή 17 έως Κυριακή 19 Μαΐου, 11:00-21:00, κτίριο Νέο Υδαταέριο (δίπλα από το Technopolis Café)
Συντελεστές έκθεσης:
Σχεδιασμός Comics: Μαρία- Όλια Ντακογιάννη
Επιμέλεια έκθεσης: Μαρία- Όλια Ντακογιάννη, Λήδα Τσενέ
Εποπτεία έργου: Μαρία Φλώρου, Γεωργία Λαζάρου, Αργυρώ Μπατσή, Ιωάννα Παντέ
Είσοδος ελεύθερη
*Η έκθεση πραγματοποιείται στο πλαίσιο του φεστιβάλ Comicdom CON Athens που υλοποιείται με ελεύθερη είσοδο στην Τεχνόπολη Δήμου Αθηναίων (17-19 Μαΐου)

Κυριακές στο ΒΜΦ | «Παίζουμε με τα υλικά του εργοστασίου: Ο πηλός»
2024-04-28 11:00 - 14:00
Οι Κυριακές στο Βιομηχανικό Μουσείο Φωταερίου επιστρέφουν! Για άλλη μία Κυριακή, το ΒΜΦ προσκαλεί οικογένειες με παιδιά 3-11 ετών στην Τεχνόπολη Δήμου Αθηναίων για να ανακαλύψουν με τον πιο διασκεδαστικό τρόπο τα υλικά που χρησιμοποιούνταν στο παλιό εργοστάσιο φωταερίου της Αθήνας, μέσα από τη δράση «Παίζουμε με τα υλικά του εργοστασίου».
Την Κυριακή 28 Απριλίου, στο προσκήνιο έρχεται ο πηλός, δηλαδή το νερό και το χώμα. Αντλώντας έμπνευση από τον ίδιο τον χώρο του εργοστασίου φωταερίου και την πλούσια ιστορία του, ο πηλός γίνεται αφορμή για μια σειρά από πρωτότυπες δράσεις για όλους.
Από τι υλικό είναι φτιαγμένες οι χαρακτηριστικές καμινάδες της Τεχνόπολης; Πόσα μυστικά μπορούν να αποκαλύψουν τα τούβλα του εργοστασίου για το παρελθόν του; Πώς μπορείς να φτιάξεις μία καμινάδα που να μυρίζει άνοιξη; Γνωρίζοντας και παίζοντας με τον πηλό, οι μικροί φίλοι του ΒΜΦ θα εκφραστούν δημιουργικά μέσα από το θέατρο, θα φτιάξουν τη δική τους εικαστική έκθεση και θα εξερευνήσουν μέσα από μία διαδραστική οικογενειακή περιήγηση το πρώτο εργοστάσιο παραγωγής ενέργειας στην Ελλάδα.
Την Κυριακή 28 Απριλίου κλείνουμε θέση και παίζουμε με τον πηλό, ανακαλύπτοντας την αξία του τόσο μέσα στο εργοστάσιο φωταερίου, όσο και στην τέχνη!
Αναλυτικό πρόγραμμα :
Στην αυλή του εργοστασίου
Εικαστικό εργαστήριο για οικογένειες με παιδιά 3-9 ετών
Μικροί και μεγάλοι ανακαλύπτουν την ιστορία του παλιού εργοστασίου φωταερίου με τον πιο διαδραστικό τρόπο, πλάθοντας από την αρχή τις περίφημες καμινάδες. Οι δικές μας καμινάδες δεν θα επιβαρύνουν το περιβάλλον με τον μαύρο καπνό τους, αλλά θα μυρίζουν άνοιξη και θα στολίσουν κάθε γωνιά! Οι συμμετέχοντες θα εκφραστούν δημιουργικά με πρωταγωνιστή τον πηλό, υλικό ιδιαίτερης σημασίας για τα κτίρια του εργοστασίου.
Ώρες διεξαγωγής: 11:00-12:00 & 12:30-13:30
Κόστος: 6 ευρώ/παιδί ανά εργαστήριο
Χώρος διεξαγωγής: Προαύλιο Skywalk
Φτιαγμένοι από πήλινες ιστορίες
Θεατροπαιδαγωγικό πρόγραμμα για οικογένειες με παιδιά από 5 ετών και άνω
Τι μυστικά μπορεί να κρύβονται στους φούρνους του εργοστασίου; Πώς περνούσαν τη μέρα τους οι εργαζόμενοι; Τις πιο παλιές ιστορίες του βιομηχανικού εργοστασίου τις γνωρίζουν τα τούβλα του, κι εμείς, με οδηγό το σωματικό θέατρο και την κίνηση, θα τα «ξυπνήσουμε» για να τις μάθουμε! Κάνε την πιο μαγική και δυνατή σου κίνηση που θα ακουστεί από το κέντρο της πόλης μέχρι τη θάλασσα και τα τούβλα θα ζωντανέψουν! Αφού ακούσουμε τις διηγήσεις τους, θα δημιουργήσουμε κι εμείς τις δικές μας ιστορίες, φτιάχνοντας τα δικά μας εικαστικά τούβλα.
Ώρες διεξαγωγής: 12:00-13:00
Κόστος: 6 ευρώ/παιδί
Χώρος διεξαγωγής: INNOVATHENS
Μια βόλτα στο Μουσείο
Οικογενειακή ξενάγηση στο Βιομηχανικό Μουσείο Φωταερίου για οικογένειες με παιδιά 7-11 ετών
Ήξερες ότι στο παλιό εργοστάσιο υπάρχουν ακόμη τούβλα με επιγραφή γαλλικών εργοστασίων; Από τι υλικό είναι φτιαγμένες οι τρεις χαρακτηριστικές καμινάδες; Μικροί και μεγάλοι συμμετέχουν σε μια διαδραστική περιήγηση που συνδυάζει τα κίτρινα κουτιά της αισθητηριακής κατασκευής, τις εικαστικές παρεμβάσεις και το παιχνίδι εξερεύνησης, για να ανακαλύψουν με τον πιο διασκεδαστικό και πρωτότυπο τρόπο την ιστορία και τη λειτουργία του εργοστασίου φωταερίου της Αθήνας.
Ώρες διεξαγωγής: 13:00-14:00
Κόστος εισόδου στο Μουσείο: 2 ευρώ/άτομο
Σημείο συνάντησης: Καμινάδα Β (στεγασμένη)
*Απαραίτητες τηλεφωνικές κρατήσεις για όλες τις δράσεις στο 2130109325 (Δευτέρα έως Παρασκευή, 11:00-17:00)

Το ΒΜΦ συμμετέχει στο 10o Athens Science Festival
2024-04-17 10:00 - 2024-05-19 13:00
Το Athens Science Festival με κεντρικό σύνθημα «Tales of Change», έρχεται για 10η χρονιά στην Τεχνόπολη Δήμου Αθηναίων, και το Βιομηχανικό Μουσείο Φωταερίου δεν θα μπορούσε να λείπει! Στην πιο συναρπαστική του διοργάνωση, το ΒΜΦ συμμετέχει στο φετινό φεστιβάλ με δύο πολύ ενδιαφέρουσες δράσεις, αποκλειστικά για μαθητές από 8 ως 18 ετών.
Αναλυτικότερα οι δράσεις:
Μία βόλτα στο Μουσείο
Ανακαλύψτε το σπάνιο αυτό βιομηχανικό μνημείο μέσα από μία οργανωμένη ξενάγηση από τους έμπειρους ανθρώπους του Μουσείου. Ακολουθήστε τη γραμμή παραγωγής του φωταερίου, θαυμάστε τα μηχανήματα και γνωρίστε τον ρόλο των εργαζομένων στο παλιό εργοστάσιο φωταερίου της Αθήνας και τις συνθήκες ζωής στην περιοχή του Γκαζιού σε μια συνολική εμπειρία για όλες τις αισθήσεις!
Πληροφορίες:
Για μαθητές από 13-18 ετών
Σημείο συνάντησης: Κεντρική Καμινάδα.
Μέρες & ώρες διεξαγωγής: Τετάρτη & Πέμπτη, 17 & 18 Απριλίου, 10:00, 11:00, 12:00 Διάρκεια: 40 λεπτά.
Ζωντανεύοντας το παλιό!
Εργαστήριο Συντήρησης Μουσειακών Αντικειμένων ανοιχτό στο κοινό.
Το Βιομηχανικό Μουσείο Φωταερίου σε συνεργασία με το Πανεπιστήμιο Δυτικής Αττικής και συγκεκριμένα το τμήμα Συντήρησης Αρχαιοτήτων και Έργων Τέχνης, προσφέρουν στο κοινό ένα ανοικτό εργαστήριο συντήρησης! Μικροί και μεγάλοι παίρνουν τα βουρτσάκια τους, φορούν τα γάντια τους και πιάνουν δουλειά! Οι συμμετέχοντες γνωρίζουν τα υλικά και τα εργαλεία που χρησιμοποιούν οι συντηρητές, μαθαίνουν να συντηρούν μετρητές, εργαλεία και εξοπλισμό του παλιού εργοστασίου φωταερίου της Αθήνας, πάντοτε με τη βοήθεια των φοιτητών υπό την επίβλεψη των καθηγητών τους.
Πληροφορίες:
Για μαθητές άνω των 8 ετών
Χώρος διεξαγωγής: Κτίριο Παλαιών Φούρνων (μουσειακή στάση 3) .
Το εργαστήριο πραγματοποιείται την Παρασκευή 19 Απριλίου, 11:00-13:00, και είναι ελεύθερης ροής.
Προπώληση εισιτηρίων για το Athens Science Festival εδώ.

Ξενάγηση ενηλίκων από την υπεύθυνη του ΒΜΦ, Μαρία Φλώρου
2024-04-14 12:00 - 13:00
Επισκεφθείτε το Βιομηχανικό Μουσείο Φωταερίου και ανακαλύψετε τους χώρους του παλιού εργοστασίου φωταερίου της Αθήνας, μέσα από μια μοναδική ξενάγηση από την Υπεύθυνη του Μουσείου, την αρχαιολόγο-μουσειολόγο Μαρία Φλώρου.
Το Βιομηχανικό Μουσείο Φωταερίου προσκαλεί τους ενήλικους επισκέπτες του να γνωρίσουν τη γραμμή παραγωγής του φωταερίου, να θαυμάσουν τον σπάνιο μηχανολογικό εξοπλισμό του 19ου αιώνα και να ανακαλύψουν τον ρόλο των εργαζομένων στο παλιό εργοστάσιο καθώς και τις συνθήκες ζωής στην περιοχή του Γκαζιού, ακολουθώντας τη Μαρία Φλώρου σε μια μοναδική περιήγηση-ξενάγηση στο καλύτερα σωζόμενο εργοστάσιο φωταερίου στην Ευρώπη, ένα «ζωντανό» βιομηχανικό μνημείο στην Τεχνόπολη Δήμου Αθηναίων.
Η ξενάγηση στο Βιομηχανικό Μουσείο Φωταερίου είναι μία συνολική εμπειρία για όλες τις αισθήσεις: Θα έρθουμε σε επαφή με τις μυρωδιές του εργοστασίου, θα ακούσουμε τις ιστορίες των εργαζομένων μέσα από ηχητικά τεκμήρια που θα μας «ξαφνιάσουν» και θα αγγίξουμε τις μηχανές που λειτουργούσαν μέχρι πρόσφατα. Η εμπειρία εμπλουτίζεται με νέες τεχνολογίες, 3D προβολές, σε συνδυασμό με ιστορικά τεκμήρια και μοναδικό οπτικοακουστικό υλικό.

Πληροφορίες
Κυριακή 14 Απριλίου, 12:00
Διάρκεια: 60’
Σημείο συνάντησης: Κεντρική Καμινάδα
Κόστος: 4 ευρώ/άτομο (συμπεριλαμβάνεται το κόστος εισόδου)
Απαραίτητη τηλεφωνική κράτηση στο 2130109325

Teddy’s Night
2024-04-13 18:00 - 2024-04-14 12:15
Το Βιομηχανικό Μουσείο Φωταερίου προσκαλεί τους μικρούς του φίλους ηλικίας 3-5 ετών σε μια συναρπαστική βραδιά στο παλιό εργοστάσιο φωταερίου, παρέα με το λούτρινο ζωάκι τους! Το Teddy’s Night, η αγαπημένη δράση-sleepover αποκλειστικά για λούτρινα παιδικά παιχνίδια, έρχεται από το Σάββατο 13 έως την Κυριακή 14 Απριλίου στον Πύργο του Νέου Υδαταερίου, χαρίζοντας για μία ακόμα φορά μια αξέχαστη εμπειρία στα παιδιά και τους καλύτερούς τους φίλους, τα δικά τους κουκλάκια!
Λούτρινα αρκουδάκια, γατούλες, σκυλάκια, λιονταράκια κι ό,τι άλλο μπορείς να φανταστείς, θα διανυκτερεύσουν για ένα βράδυ στο Μουσείο, και τα παιδιά, το επόμενο πρωί, θα ανακαλύψουν πώς πέρασαν μακριά τους. Έκαναν νέους φίλους; Ποιο μηχάνημα τους άρεσε περισσότερο; Ήταν ήσυχα ή όχι στο sleepover τους στο Μουσείο;
Η περιπέτεια των teddies ξεκινά το απόγευμα του Σαββάτου, όπου θα φτάσουν στην Τεχνόπολη Δήμου Αθηναίων μαζί με τα παιδιά. Η οικοδέσποινα της βραδιάς, η κυρία Τέντυ, θα τους υποδεχθεί με ένα κέρασμα, και αμέσως μετά τα παιδιά θα αναλάβουν δράση ώστε να προσφέρουν στα λούτρινα παιχνίδια τους το πιο όμορφο κρεβατάκι για το βράδυ τους. Με χαρτόκουτα, κολάζ, χρυσόσκονη, χρώματα, υφάσματα και μπόλικη φαντασία, κάθε παιδί θα κατασκευάσει το πιο αναπαυτικό κρεβάτι για το teddy του! Κι όταν η ώρα για καληνύχτα πλησιάσει, φυσικά δεν θα αποχωριστούν έτσι απλά… Τα παιδιά θα νανουρίσουν τα λούτρινα φιλαράκια τους με μια ιστορία και θα τα βάλουν για ύπνο στα κρεβάτια τους, στο πιο ψηλό κτίριο όλου του εργοστασίου με την καλύτερη θέα!
Το πρωί της Κυριακής, μόλις τα teddies ξυπνήσουν, τα παιδιά θα βρίσκονται εκεί για να μάθουν κάθε λεπτομέρεια για το βράδυ τους. Καμία σκανταλιά τους δεν πέρασε απαρατήρητη από τους ανθρώπους του Μουσείου, οι οποίοι θα εξιστορήσουν στα παιδιά όλα όσα έγιναν κατά τη διάρκεια της νύχτας, με… αδιάσειστα στοιχεία!
Αναλυτικό πρόγραμμα
Σάββατο 13 Απριλίου
18:00 – 18:30 Μικροί, μεγάλοι και αγαπημένα teddies έρχονται στο κτίριο Δεξαμενές Καθαρισμού. H κυρία Τέντυ μας υποδέχεται και γνωριζόμαστε παίζοντας!
18:30 – 19:00 Σειρά έχει ένα κέρασμα από την φιλόξενη οικοδέσποινα, κυρία Τέντυ. Καφές, χυμοί και γλυκά σνακς που έχει επιμεληθεί το Technopolis Café.
19:00 – 20:15 Δημιουργικό εικαστικό εργαστήριο, όπου κατασκευάζουμε με φανταχτερά υλικά το κρεβατάκι για τα λούτρινα παιχνίδια μας!
20:15 – 20:45 Ανεβαίνουμε στο ψηλότερο κτίριο του παλιού εργοστασίου, στον Πύργο, βάζουμε τα λούτρινά μας για ύπνο και τα αποχαιρετούμε με την αφήγηση μίας ιστορίας που μας ταξιδεύει πίσω στο χρόνο, όταν το εργοστάσιο φωταερίου λειτουργούσε!
Κυριακή 14 Απριλίου
11:00 – 12:15 Την επόμενη μέρα παραλαμβάνουμε τα teddies μας και μαθαίνουμε πώς πέρασαν τη νύχτα τους στο μουσείο!
Πληροφορίες
Σάββατο 13 Απριλίου, 18:00 & Κυριακή 14 Απριλίου, 11:00
Για οικογένειες και παιδιά ηλικίας 3-5 ετών
Σημείο συνάντησης: Κτίριο Δεξαμενές Καθαρισμού
Κόστος συμμετοχής: 20€ (1 συνοδός & 1 παιδί)
Απαραίτητη η τηλεφωνική κράτηση στο 2130109325 (Δευτ.-Παρ., 11:00 – 17:00)

Σινεμά στο Υδαταέριο | Cinobo x ΒΜΦ | 04-30.04.2024
2024-04-04 21:00 - 2024-04-30 23:30
Το Cinobo και το Βιομηχανικό Μουσείο Φωταερίου συμπράττουν για μια σειρά κινηματογραφικών προβολών στο επιβλητικό κτίριο του Νέου Υδαταερίου στην Τεχνόπολη Δήμου Αθηναίων. Από τις 4 μέχρι τις 30 Απριλίου, το «Σινεμά στο Υδαταέριο» φέρνει την έβδομη τέχνη σε ανοιχτό διάλογο με τη βιομηχανική κληρονομιά, μέσα από επτά ταινίες οι οποίες επιλέχθηκαν από την ομάδα του Cinobo με έμπνευση τον μυσταγωγικό χαρακτήρα του ιστορικού χώρου του παλιού εργοστασίου φωταερίου της Αθήνας.
Το Βιομηχανικό Μουσείο Φωταερίου δημιουργήθηκε για να αναδείξει ένα σημαντικό κομμάτι της νεότερης ιστορίας της πόλης, το παλιό εργοστάσιο φωταερίου της Αθήνας που παρείχε ενέργεια και φωτισμό στην πρωτεύουσα για 130 χρόνια, και που αποτελεί ένα σπάνιο για τα ευρωπαϊκά δεδομένα βιομηχανικό μνημείο. Το κτίριο Νέο Υδαταέριο, είναι μία αυτόνομη μονάδα παραγωγής ενέργειας με μοναδική βιομηχανική αισθητική, ενώ ο μηχανολογικός του εξοπλισμός, που χρονολογείται το 1930, διατηρείται σχεδόν ακέραιος και επιβάλλει την παρουσία του καθ’ ύψος. Από το 2013 λειτουργεί σαν χώρος εκπαιδευτικών προγραμμάτων και προβολών αρχειακού υλικού, διατηρώντας «ζωντανά» τα στοιχεία που μαρτυρούν την ανθρώπινη παρουσία μέχρι και σήμερα.
Το Cinobo, το εγχείρημα που ξεκίνησε στο κέντρο της Αθήνας από μία ομάδα νέων ανθρώπων που ήθελαν να κάνουν διαθέσιμο το καλύτερο σινεμά από όλο τον κόσμο, σήμερα επιλέγει και διαθέτει ταινίες τόσο μέσω της streaming πλατφόρμας του όσο και στις αίθουσες, κάνοντας τη ζωή μας κινηματογραφική. Αυτήν τη φορά, εμπνέεται από το εργοστάσιο φωταερίου και την ακόμα παλλόμενη παρουσία των ανθρώπων του, επιλέγοντας επτά αγαπημένες ταινίες όλων των ειδών που αντανακλούν την ιδιαίτερη αυτή αύρα επί της μεγάλης οθόνης. Ιστορίες ανθρώπων και μηχανών σε τροχιά, μέσα στις σύγχρονες μεγαλουπόλεις και στα εργοστάσια που μπορεί να μην ορθώνονται σε ψηλά επιβλητικά κτίρια, αλλά έχουν εμφυσήσει την πνοή τους σε κάθε έκφραση της ανθρώπινης ύπαρξης.
Οι ταινίες «Πεσμένα Φύλλα», «Πώς να Ανατινάξετε έναν Αγωγό», «Titane», «Μην Περιμένετε και Πολλά από το Τέλος του Κόσμου», «Έκπτωτοι Άγγελοι», «Νήμα» και «Αγελάδα» έρχονται από το Cinobo και το Βιομηχανικό Μουσείο Φωταερίου στη σειρά κινηματογραφικών προβολών «Σινεμά στο Υδαταέριο» για να ταξιδέψουν τους θεατές σε επτά ιστορίες όπου η ζωή στη σύγχρονη πόλη μοιάζει με ατελείωτη γραμμή παραγωγής και οι καθημερινές ιστορίες ερώτων, χωρισμών, αποκλίσεων και ανατροπών διαπλέκονται με το επιβλητικό βιομηχανικό περιβάλλον.
Αναλυτικό πρόγραμμα προβολών
Πέμπτη 4/4, 21:00 | Πεσμένα Φύλλα
(Kuolleet Lehdet / Fallen Leaves, Άκι Καουρισμάκι, 2023, 81΄)
Η νέα ταινία του μάστερ Άκι Καουρισμάκι που πήρε το Βραβείο της Επιτροπής στις Κάννες το 2023.
Δύο μοναχικοί άνθρωποι συναντιούνται τυχαία μια νύχτα στο Ελσίνκι και προσπαθούν να βρουν τον πρώτο, μοναδικό και απόλυτο έρωτα της ζωής τους. Η πορεία τους προς αυτόν τον στόχο εμποδίζεται από τον αλκοολισμό του άνδρα, τους χαμένους αριθμούς τηλεφώνου, τη μη γνώση του ονόματος ή της διεύθυνσης του άλλου και τη γενική τάση της ζωής να βάζει εμπόδια σε όσους αναζητούν την ευτυχία τους.

Τρίτη 9/4, 21:00 | Πώς να Ανατινάξετε έναν Αγωγό
(How to Blow Up a Pipeline, Ντάνιελ Γκολντχέιμπερ, 2022, 104’)
Ένα ανεξάρτητο αμερικανικό διαμαντάκι που μπήκε στις λίστες με τις καλύτερες ταινίες του 2022.
Μια κλιματική ακτιβίστρια που έμεινε πρόσφατα ορφανή μετά από ένα φρικτό κύμα καύσωνα που στοίχισε τη ζωή της μητέρας της, ηγείται μιας ομάδας φίλων, εραστών και αγνώστων, ο καθένας με τη δική του σκληρή ιστορία, σε μια παράτολμη αποστολή να ανατινάξουν έναν αγωγό πετρελαίου στο Δυτικό Τέξας.

Πέμπτη 11/4, 21:00 | Titane
(Ζουλιά Ντικουρνό, 2021, 108’)
Ο Χρυσός Φοίνικας που σόκαρε τις Κάννες.
Μετά από μια σειρά ανεξήγητων εγκλημάτων, ένας πατέρας ξαναβρίσκει τον γιο του, που αγνοούνταν για 10 χρόνια. Titane: Μέταλλο ιδιαίτερα ανθεκτικό στη θερμότητα και τη διάβρωση με κράματα υψηλής αντοχής σε εφελκυσμό.

Τρίτη 23/4, 21:00 | Μην Περιμένετε και Πολλά από το Τέλος του Κόσμου
(Nu Astepta Prea Mult de la Sfârsitul Lumii / Do Not Expect Too Much from the End of the World, Ράντου Ζούντε, 2023, 163’)
Μετά το «Ατυχές πήδημα ή παλαβό πορνό» ο Ράντου Ζούντε πιο αιχμηρός από ποτέ.
Μια ιστορία για το σινεμά, τα social media και την οικονομία, σε δύο μέρη: Καταπονημένη και κακοπληρωμένη, η Άντζελα διασχίζει όλο το Βουκουρέστι κάνοντας το κάστινγκ για ένα εταιρικό «βίντεο για την ασφάλεια στην εργασία», που της ανατέθηκε από μια πολυεθνική εταιρεία. Όταν ένας από τους συνεντευξιαζόμενους αποκαλύπτει την ευθύνη της εταιρείας για το ατύχημα του, ξεσπά ένα σκάνδαλο – μπροστά σε μια ακίνητη, ασυγκίνητη κάμερα.

Πέμπτη 25/4, 21:00 | Έκπτωτοι Άγγελοι
(Duo Luo Tian Shi / Fallen Angels, Γουόνγκ Καρ Γουάι, 1995, 99’)
Ένα περιπετειώδες δράμα από τον κλασικό πια Γουόνγκ Καρ Γουάι.
Ένας απογοητευμένος δολοφόνος αναλαμβάνει το τελευταίο του χτύπημα, αλλά πρώτα πρέπει να ξεπεράσει τα συναισθήματά του για την ψυχρή συνάδελφό του. Θεωρώντας ότι είναι επικίνδυνο και ακατάλληλο να εμπλακεί με συνεργάτη, αναζητά υποκατάστατο. Χαμένος στη νύχτα του σύγχρονου Χονγκ Κονγκ, θα γνωρίσει δύο μοναδικούς χαρακτήρες, ανάμεσά τους μια γυναίκα στο κατόπι του μυστηριώδους πρώην της.

Παρασκευή 26/4, 21:00 | Νήμα
(Αλέξανδρος Βούλγαρης, 2016, 94΄)
Ο Αλέξανδρος Βούλγαρης σκηνοθετεί τη Σοφία Κόκκαλη σε μία καθηλωτική ερμηνεία.
Η αφοσίωση της Νίκης στην αντίσταση προδίδει την αδυναμία της να ανταποκριθεί ως μητέρα. Ο Λευτέρης, γιος της Νίκης, κληρονομεί ένα παρελθόν που ο ίδιος πότε του δεν ονειρεύτηκε. Μέχρι που μια μέρα, το νήμα που τους συνδέει, ένας αόρατος ψυχολογικός ομφάλιος λώρος, κόβεται. Ο αγώνας της Μητέρας για τα πολιτικά της πιστεύω, μεταμορφώνεται σε ψυχολογικές αλυσίδες που φυλακίζουν τον Γιο, ο οποίος πρέπει στο τέλος να αγωνιστεί για τη δικιά του ελευθερία και να αναζητήσει τη δικιά του λύτρωση.
Μετά την προβολή της ταινίας, θα ακολουθήσει DJ set από τον Τhe Boy (Αλέξανδρο Βούλγαρη).

Τρίτη 30/4, 21:00 | Αγελάδα
(Cow, Άντρεα Άρνολντ, 2021, 94’)
Ένα πρωτότυπο ντοκιμαντέρ για τη σχέση μας με τα ζώα σήμερα.
Κινηματογραφικό πορτρέτο της ζωής δύο αγελάδων γαλακτοπαραγωγής, που μας φέρνει πιο κοντά στην ομορφιά τους αλλά και στις προκλήσεις που αντιμετωπίζουν στην καθημερινότητά τους, κάνοντάς μας να αναγνωρίσουμε όχι με ρομαντικό, αλλά με ρεαλιστικό τρόπο, όλα όσα εκείνες μας προσφέρουν.
Πληροφορίες
«Σινεμά στο Υδαταέριο» Cinobo x Βιομηχανικό Μουσείο Φωταερίου
4 – 30 Απριλίου 2024, ώρα έναρξης προβολής 21:00
Κτίριο Νέο Υδαταέριο
Ώρα προσέλευσης: 20:30
Σημείο συνάντησης: Κεντρική Καμινάδα
Εισιτήρια 5€. Προπώληση μέσω more.com
*Τις ημέρες των προβολών, το Βιομηχανικό Μουσείο Φωταερίου θα παρατείνει το ωράριό του έως τις 21:00 και το κοινό θα έχει τη δυνατότητα να περιηγηθεί στους μουσειακούς του χώρους με τη βοήθεια των ανθρώπων του Μουσείου.

Θεατρική ξενάγηση «Ποιος κρατάει το φανάρι»
2024-03-28 19:00 - 20:30, 2024-03-27 19:00 - 20:30
Τι ονειρευόταν ο Γάλλος επιχειρηματίας του παλιού εργοστασίου φωταερίου της Αθήνας; Ποιες ήταν οι συνθήκες εργασίας για τους εργάτες; Αλήθεια, δούλευαν στο εργοστάσιο γυναίκες; Τι δουλειά είχε ένας γιατρός στο εργοστάσιο; Ποιο ήταν το καθιερωμένο δρομολόγιο ενός φανοκόρου; Η ευρηματική και ιδιαίτερα επιτυχημένη θεατρική ξενάγηση «Ποιος κρατάει το φανάρι» επιστρέφει στο Βιομηχανικό Μουσείο Φωταερίου στις 27 και 28 Μαρτίου με δύο διπλές βραδινές ξεναγήσεις, προσκαλώντας τους συμμετέχοντες να ανακαλύψουν ένα σπάνιο βιομηχανικό μνημείο και την ιστορία του με διαδραστικό και διασκεδαστικό τρόπο.
Μέσα από μια πρωτότυπη θεατρική διαδρομή με ξεναγό τον ηθοποιό-ερμηνευτή Χρήστο Χριστόπουλο από την ομάδα θεάτρου «Ανεμόμυλοι», οι επισκέπτες θα κινηθούν στους βιομηχανικούς χώρους, θα ταξιδέψουν στις εποχές και θα ανακαλύψουν βιωματικά την ιστορία του παλιού εργοστασίου και τη γραμμή παραγωγής του φωταερίου, ζωντανεύοντας τις μνήμες των ανθρώπων που συνέδεσαν τη ζωή τους με το εργοστάσιο και την περιοχή του Γκαζοχωρίου.
Η θεατρική ξενάγηση είναι σχεδιασμένη σύμφωνα με τις τεχνικές του museum theater και απευθύνεται σε ενήλικο κοινό. Ανακαλύψτε την ιστορία του εργοστασίου που έδωσε φως και ενέργεια στην Αθήνα για σχεδόν 130 χρόνια με τον πιο συναρπαστικό τρόπο!
Πληροφορίες
Ώρες: 19:00 & 20:30
Διάρκεια: 60’
Σημείο συνάντησης: Κεντρική Καμινάδα
Τιμή εισιτηρίου: 10€/άτομο
Εισιτήρια μέσω more.com

Μουσικοί Περίπατοι στα Μουσεία | Η Κρατική Ορχήστρα Αθηνών επιστρέφει στο ΒΜΦ
2024-03-21 19:00 - 21:30
H Κρατική Ορχήστρα Αθηνών επισκέπτεται για ακόμη μία χρονιά το Βιομηχανικό Μουσείο Φωταερίου της Τεχνόπολης Δήμου Αθηναίων, την Πέμπτη 21 Μαρτίου στις 20:30, για μια συναρπαστική μουσική βραδιά με φόντο το παλιό εργοστάσιο φωταερίου έδωσε φως και ενέργεια στην Αθήνα για περισσότερα από 120 χρόνια.
Οι τρεις καλλιτέχνες Μιχαήλ Σμυρνόφ, Έφη Παπαθωμαΐδη και Γεώργιος-Θεόδωρος Ραράκος συνεργάζονται στο πλαίσιο ενός από τους πιο ασυνήθιστους συνδυασμούς στη μουσική δωματίου. Το ρεπερτόριό τους είναι ευρύ και καλύπτει ένα φάσμα από συνθέτες του καθιερωμένου λόγιου ρεπερτορίου μέχρι την τζαζ και την κινηματογραφική μουσική. Στη συναυλία παρουσιάζουν έργα των Ρέινχολντ Γκλιέρ, Φραντς Σούμπερτ, Αλεξάντερ Γκλαζούνοφ, Αστόρ Πιατσόλα, Μωρίς Ραβέλ, Τζώρτζ Γκέρσουϊν, Βλαντίμιρ Κόσμα, Έρολ Γκάρνερ, Σκοτ Τζόπλιν καθώς και μουσική που συνέθεσαν για το Misty trio ο Γιώργος Πλουμπίδης, o Στάθης Γκότσης και o Αλέξανδρος Καρκάλας
Πριν τη συναυλία θα πραγματοποιηθεί ξενάγηση στο Βιομηχανικό Μουσείο Φωταερίου. Από τις 19:00 έως τις 20:00, οι συμμετέχοντες με τη βοήθεια των ανθρώπων του μουσείου έχουν την ευκαιρία να περιηγηθούν στο πρώτο εργοστάσιο παραγωγής ενέργειας στην Ελλάδα και να ανακαλύψουν την ιστορία και τη λειτουργία του!
Το πρόγραμμα με μια ματιά:
ΒΑΣΙΛΗΣ ΡΩΤΑΣΤρίο για βιόλα, τούµπα και πιάνο
ΓΙΩΡΓΟΣ ΠΛΟΥΜΠΙΔΗΣ«Ένα καράβι από τη Χίο»«Ο Τζακ ο Χάρα»
ΣΤΑΘΗΣ ΓΚΟΤΣΗΣ«Misty trio opus 1»
ΔΗΜΗΤΡΗΣ ΓΟΥΖΙΟΣ«Η Μάχη»
ΑΛΕΞΑΝΔΡΟΣ ΚΑΡΚΑΛΑΣΤρία κοµµάτια: «il Sogno» – «Μαριονέτα» – «Τρυποκάρυδος»Μέρος Β’ – Μουσικές του κόσµου
ΧΑΡΙ ΡΕΒΕΛ«There is a lull in my love»
ΤΖΟΡΤΖ ΓΚΕΡΣΟΥΙΝ«The man i love»«It ain’t necessarily so»
IΓΚΟΡ ΦΡΟΛΟΦΚοµµάτι σε στυλ µπλουζ
ΝΤΑΒΙΝΤ ΟΥΜΠΕΡ«The ballad of Enob Mort»
ΕΡΟΛ ΓΚΑΡΝΕΡ«Misty»
ΓΙΟΣΕΦ ΚΟΣΜΑ«Autumn Leaves» (Μεταγραφή: Ναπολέων Κατσούρης)
ΣΚΟΤ ΤΖΟΠΛΙΝ«Original ragtime»
ΣΥΜΜΕΤΟΧΕΣ
Misty TrioΜιχαήλ Σμυρνόφ, βιόλαΓεώργιος-Θεόδωρος Ραράκος, τούμπαΈφη Παπαθωμαΐδη, πιάνο

Πληροφορίες
Πέμπτη 21 Μαρτίου 2024 19:00-20:00: Ξενάγηση στο ΒΜΦ*20:30-21:30: Συναυλία της ΚΟΑΧώρος διεξαγωγής συναυλίας: Κτίριο Παλαιών ΦούρνωνΕίσοδος στο μουσείο: 2 ευρώ/άτομο*Για την ξενάγηση στο ΒΜΦ είναι απαραίτητη η τηλεφωνική κράτηση στο τηλ. 213 0109325 Δευτέρα-Παρασκευή: 11:00-16:00

Κυριακές στο ΒΜΦ | «Παίζουμε με τα υλικά του εργοστασίου: Ο άνθρακας»
2024-03-03 11:00 - 14:00
Η πρώτη Κυριακή της Άνοιξης φέρνει δράσεις για όλη την οικογένεια στο Βιομηχανικό Μουσείο Φωταερίου της Τεχνόπολης Δήμου Αθηναίων! Οι «Κυριακές στο Βιομηχανικό Μουσείο Φωταερίου», ένας νέος κύκλος κυριακάτικων δράσεων που ξεκινά την άνοιξη του 2024, αντλούν έμπνευση από τον ίδιο τον χώρο του εργοστασίου φωταερίου και την πλούσια ιστορία του, και αφιερώνονται στα υλικά που χρησιμοποιούνταν στο πρώτο εργοστάσιο παραγωγής ενέργειας στην Ελλάδα.
Η αρχή των κυριακάτικων δράσεων με θέμα «Παίζουμε με τα υλικά του εργοστασίου» γίνεται την Κυριακή 3 Μαρτίου, με επίκεντρο τον άνθρακα, την πρώτη ύλη του εργοστασίου! Οικογένειες με παιδιά ηλικίας 3-11 ετών ανακαλύπτουν την ιστορία του παλιού εργοστασίου φωταερίου με τον πιο διαδραστικό τρόπο, μέσα από εικαστικά και θεατρικά παιχνίδια αλλά και μια ξεχωριστή οικογενειακή περιήγηση-ξενάγηση στο μουσείο. Πρωταγωνιστής στα προγράμματα της πρώτης Κυριακής είναι ο άνθρακας και όλες οι μορφές του, καθώς μικροί και μεγάλοι θα ανακαλύψουν την αξία του, τόσο μέσα στο εργοστάσιο φωταερίου όσο και στην τέχνη!
Δείτε το αναλυτικό πρόγραμμα δράσεων της Κυριακής 3 Μαρτίου και μείνετε συντονισμένοι για την επόμενη Κυριακή του Απριλίου, με πρωταγωνιστή ένα υλικό του εργοστασίου- έκπληξη!
Αναλυτικό πρόγραμμα
Εικαστικό εργαστήρι | Για οικογένειες με παιδιά 3-9 ετών
Άνθρακας εδώ, άνθρακας εκεί… Από τον ενεργό άνθρακα σε φαγητά και σε καλλυντικά μέχρι τον λιθάνθρακα και τα κωκ στο εργοστάσιο, όλα μπορούν να αποτελέσουν έμπνευση για μια έκθεση τέχνης αντικειμένων καθημερινής χρήσης! Με την τεχνική του κολάζ δημιουργούμε το δικό μας ξεχωριστό έργο και φτιάχνουμε μια μοναδική εικαστική έκθεση ανάμεσα στα μηχανήματα του Νέου Υδαταερίου.
Ώρες διεξαγωγής: 11:00-12.00 & 12:30-13:20
Κόστος: 6€/παιδί ανά εργαστήριο
Χώρος διεξαγωγής: Νέο Υδαταέριο (δίπλα από το Technopolis Café)
Θεατροπαιδαγωγικό πρόγραμμα | Για οικογένειες με παιδιά 6-10 ετών
Τι σχέση μπορεί να έχει το κάρβουνο με το βιομηχανικό εργοστάσιο φωταερίου; Σε τι θα μπορούσε να μεταμορφωθεί; Και, άραγε, πόσες διαφορετικές χρήσεις έχει; Η απάντηση έρχεται μέσα από ένα εκφραστικό θεατρικό παιχνίδι: Ανακαλύπτουμε την πρώτη ύλη του εργοστασίου φωταερίου και συνθέτουμε τις δικές μας ιστορίες μέσα από σκηνικούς αυτοσχεδιασμούς, όπου το κάρβουνο θα έχει κεντρικό ρόλο!
Ώρες διεξαγωγής: 12:00-13:00
Κόστος: 6€/παιδί
Χώρος διεξαγωγής: INNOVATHENS
Οικογενειακή ξενάγηση στο ΒΜΦ | Για οικογένειες με παιδιά 6-11 ετών
Έχεις αγγίξει ποτέ σου κωκ; Ξέρεις πώς μοιάζει ο λιθάνθρακας; Είναι ακόμη «ζωντανές» οι χαρακτηριστικές μυρωδιές των φούρνων του εργοστασίου; Μικροί και μεγάλοι συμμετέχουν σε μία διαδραστική περιήγηση στο Μουσείο που συνδυάζει τα κίτρινα κουτιά της αισθητηριακής κατασκευής, τις εικαστικές παρεμβάσεις και το παιχνίδι εξερεύνησης, για να ανακαλύψουν με τον πιο διασκεδαστικό και πρωτότυπο τρόπο την ιστορία και τη λειτουργία του παλιού εργοστασίου φωταερίου της Αθήνας.
Ώρες διεξαγωγής: 13:00-14:00
Κόστος εισόδου στο Μουσείο: 2 €/άτομο
Σημείο συνάντησης: Καμινάδα Β (στεγασμένη)
*Απαραίτητες τηλεφωνικές κρατήσεις για όλες τις δράσεις στο 2130109325 (Δευτέρα έως Παρασκευή, 11:00-17:00)

Ξενάγηση ενηλίκων από την υπεύθυνη του ΒΜΦ, Μαρία Φλώρου
2024-02-25 12:00 - 13:00
Επισκεφθείτε το Βιομηχανικό Μουσείο Φωταερίου και ανακαλύψετε τους χώρους του παλιού εργοστασίου φωταερίου της Αθήνας, μέσα από μια μοναδική ξενάγηση από την Υπεύθυνη του Μουσείου, την αρχαιολόγο-μουσειολόγο Μαρία Φλώρου.
Το Βιομηχανικό Μουσείο Φωταερίου προσκαλεί τους ενήλικους επισκέπτες του να γνωρίσουν τη γραμμή παραγωγής του φωταερίου, να θαυμάσουν τον σπάνιο μηχανολογικό εξοπλισμό του 19ου αιώνα και να ανακαλύψουν τον ρόλο των εργαζομένων στο παλιό εργοστάσιο καθώς και τις συνθήκες ζωής στην περιοχή του Γκαζιού, ακολουθώντας τη Μαρία Φλώρου σε μια μοναδική περιήγηση-ξενάγηση στο καλύτερα σωζόμενο εργοστάσιο φωταερίου στην Ευρώπη, ένα «ζωντανό» βιομηχανικό μνημείο στην Τεχνόπολη Δήμου Αθηναίων.
Η ξενάγηση στο Βιομηχανικό Μουσείο Φωταερίου είναι μία συνολική εμπειρία για όλες τις αισθήσεις: Θα έρθουμε σε επαφή με τις μυρωδιές του εργοστασίου, θα ακούσουμε τις ιστορίες των εργαζομένων μέσα από ηχητικά τεκμήρια που θα μας «ξαφνιάσουν» και θα αγγίξουμε τις μηχανές που λειτουργούσαν μέχρι πρόσφατα. Η εμπειρία εμπλουτίζεται με νέες τεχνολογίες, 3D προβολές, σε συνδυασμό με ιστορικά τεκμήρια και μοναδικό οπτικοακουστικό υλικό.
Πληροφορίες
Κυριακή 25 Φεβρουαρίου, 12:00
Διάρκεια: 60’
Κόστος: 4 ευρώ/άτομο (συμπεριλαμβάνεται το κόστος εισόδου)
Απαραίτητη τηλεφωνική κράτηση στο 2130109325

Μια Νύχτα στο Μουσείο: «Ήρθαν από μακριά…!»
2024-02-24 18:00 - 2024-02-25 11:00
Η αγαπημένη δράση «Μια Νύχτα στο Μουσείο» επιστρέφει στο Βιομηχανικό Μουσείο Φωταερίου, αυτήν τη φορά με την πιο ταξιδιάρικη διάθεση αφού φέτος… «ερχόμαστε από μακριά» για να κοιμηθούμε μέσα στο παλιό εργοστάσιο φωταερίου! Μικροί και μεγάλοι, ετοιμάστε αποσκευές για το πιο συναρπαστικό sleepover που έρχεται στην Τεχνόπολη Δήμου Αθηναίων! Από το απόγευμα του Σαββάτου 24 Φεβρουαρίου και μέχρι το επόμενο πρωί της Κυριακής 25 Φεβρουαρίου, οικογένειες με παιδιά ηλικίας 7-11 ετών εξερευνούν τον κόσμο και τη μαγεία ενός ταξιδιού στο χώρο και στο χρόνο, μέσα από τέσσερις μοναδικές εκπαιδευτικές δραστηριότητες και άφθονο παιχνίδι!
Το πρόγραμμα ξεκινά το Σάββατο στις 18:00, λίγο πριν πέσει η νύχτα, όπου μικροί και μεγάλοι συμμετέχουν στο οικογενειακό παιχνίδι εξερεύνησης που ετοίμασε η ομάδα του ΒΜΦ. Μέσα στο βιομηχανικό σκηνικό του μουσείου, όλοι μαζί εξερευνούμε τα μηχανήματα, τις ιστορίες και τα υλικά που ήρθαν -και αυτά!- από μακριά και συγκεντρώθηκαν στο εργοστάσιο φωταερίου. Με οδηγό έναν σπάνιο χάρτη, αποστολή μικρών και μεγάλων εξερευνητών είναι να επισκεφθούμε τα πιο απομακρυσμένα σημεία αυτού του εργοστασίου!
Οι στάσεις της περιπλάνησής μας περιλαμβάνουν, φυσικά, και πολλή μουσική και χορό. Το Πολιτιστικό Κέντρο Αφρικάνικης Τέχνης και Πολιτισμών ANASΑ μάς ταξιδεύει ως και την αφρικανική ήπειρο, μέσα από ένα εργαστήριο ρυθμού και μουσικής στο οποίο παιδιά και ενήλικοι αξιοποιούν τη μουσική του σώματός τους (body music, clapping) και τη φωνή τους (singing, chanting), γνωρίζοντας τους ρυθμούς και τα μουσικά όργανα που συνοδεύουν χορούς από την παράδοση της Δυτικής Αφρικής.
Η πρώτη μέρα ολοκληρώνεται με προβολή ταινίας και ύπνο στον κατάλληλα διαμορφωμένο χώρο του μουσείου, ενώ η επόμενη ημέρα ξεκινά δυναμικά, με ένα πλούσιο και γεμάτο ενέργεια πρωινό Έως τις 11:00 το πρωί της Κυριακής, τα παιδιά φορτώνουν τις αποσκευές τους με φαντασία και συμμετέχουν στο πιο ταξιδιάρικο εργαστήριο εικαστικής δημιουργίας. Γίνονται χαρτογράφοι των κόσμων που θα γεννήσει η φαντασία τους και κινούνται ελεύθερα μέσα σε αυτούς, δίνοντάς τους ζωή με ανακυκλώσιμα υλικά και τρισδιάστατα στοιχεία. Την ίδια στιγμή, οι μεγάλοι της παρέας απολαμβάνουν μια πρωινή ξενάγηση στο Βιομηχανικό Μουσείο Φωταερίου. Με τη βοήθεια των ανθρώπων του μουσείου, περιηγούνται στο παλιό εργοστάσιο φωταερίου της Αθήνας και ανακαλύπτουν την πλούσια ιστορία του, η οποία συνδέεται άρρηκτα τόσο με την ευρύτερη γειτονιά του Γκαζιού όσο και με τη νεότερη ιστορία της πόλης της Αθήνας.
Αναλυτικά το πρόγραμμα:
Σάββατο 24 Φεβρουαρίου
18:00 – 18:30
Φτάνουμε στο μουσείο, γνωριζόμαστε, στρώνουμε τα κρεβάτια μας και σχηματίζουμε ομάδες.
18:30 – 19:15
Ομάδα Πυξίδες: Οικογενειακό παιχνίδι εξερεύνησης στο παλιό εργοστάσιο φωταερίου από την ομάδα του ΒΜΦ
Ομάδα Αστρολάβοι: «Oι Ρυθμοί αφηγούνται τις ιστορίες τους», εργαστήριο ρυθμού και κίνησης από την Ομάδα ANASA.
19:15 – 20:00
Ομάδα Πυξίδες: «Oι Ρυθμοί αφηγούνται τις ιστορίες τους», εργαστήριο ρυθμού και κίνησης από την Ομάδα ANASA.
Ομάδα Αστρολάβοι: Οικογενειακό παιχνίδι εξερεύνησης στο παλιό εργοστάσιο φωταερίου από την ομάδα του ΒΜΦ.
20:00 – 21:00
Τρώμε όλοι μαζί παρέα ένα ελαφρύ βραδινό γεύμα που έχει επιμεληθεί το Technopolis Café.
21:00 – 22:30
Προβολή ταινίας με πιτζάμες για όλες τις ομάδες!
Κυριακή 25 Φεβρουαρίου
08:30 – 09:30
Ξεκινάμε τη μέρα μας με ένα θρεπτικό πρωινό που έχει επιμεληθεί για εμάς το Technopolis Café.
09:30 – 11:00
Εικαστικό εργαστήρι «Φανταστικοί Κόσμοι» για τα παιδιά και παράλληλη ξενάγηση στο Βιομηχανικό Μουσείο Φωταερίου για τους μεγάλους. Μετά το πέρας της ξενάγησης οι ενήλικες θα έχουν την ευκαιρία να επισκεφτούν την ατομική ταξιδιωτική έκθεση φωτογραφίας «Terra Incognita» του Αθανάσιου Μαλούκου που φιλοξενείται στους χώρους της Τεχνόπολης.
Η δράση «Μια Νύχτα στο Μουσείο» πραγματοποιείται με την υποστήριξη της elite strom® που παραχώρησε τα στρώματα ύπνου.
Πληροφορίες:
Σάββατο 24, 18:00 έως Κυριακή 25 Φεβρουαρίου 2024, 11:00
Βιομηχανικό Μουσείο Φωταερίου
Κόστος Συμμετοχής: 80 € γονιός και παιδί. Στην τιμή περιλαμβάνονται οι δράσεις, τα γεύματα και η παροχή στρωμάτων ύπνου.
Κρατήσεις και πληροφορίες: 2130109325 (Δευτ.-Παρ., 11:00 – 17:00)
*Οι θέσεις είναι περιορισμένες. Απαραίτητη η τηλεφωνική κράτηση.
**Οι συμμετέχοντες στο sleepover θα έχουν έκπτωση 10% στο Industrial Gas Museum Shop και δωρεάν είσοδο στο Βιομηχανικό Μουσείο Φωταερίου.

Μια Βόλτα στο Μουσείο με σακίδιο
2024-02-04 12:30 - 14:30
Την Κυριακή 4 Φεβρουαρίου ετοιμαζόμαστε για «Μια βόλτα στο Μουσείο με σακίδιο» στο Βιομηχανικό Μουσείο Φωταερίου. Τα παιδιά ηλικίας 4-11 ετών ανακαλύπτουν μαζί με τις οικογένειές τους το παλιό εργοστάσιο φωταερίου με τον πιο διασκεδαστικό τρόπο, με «ξεναγό» το διαδραστικό κίτρινο σακίδιο που κάνει την επίσκεψη… παιχνιδάκι!
Ειδικά σχεδιασμένο για δύο ξεχωριστές ηλικιακές ομάδες, το σακίδιο για τα παιδιά 4-6 ετών βασίζεται στην ανακάλυψη της πληροφορίας μέσα από τις αισθήσεις και τη διάδραση, ακολουθώντας την πρωτότυπη αισθητηριακή διαδρομή του μουσείου και τα κίτρινα κουτιά, ενώ για τα παιδιά 7-11 ετών το διαδραστικό σακίδιο εστιάζει στα κρυμμένα μηχανήματα και στις σπάνιες εφευρέσεις που κρύβονται μέσα στο παλιό εργοστάσιο φωταερίου.
Χάρτες, αυτοκόλλητα, παιχνίδια μνήμης, παζλ και πολλά άλλα κρύβονται στο σακίδιο και θα βοηθούν τα παιδιά στην διασκεδαστική περιήγηση, ενώ, ειδικά για αυτήν την Κυριακή, από τις 12.30 έως τις 14.30, οι άνθρωποι του μουσείου θα βρίσκονται στο χώρο για να μας διευκολύνουν στην αποκάλυψη όλων των μυστικών του σακιδίου.
Δανειζόμαστε το κίτρινο σακίδιο και η ανακάλυψη ξεκινά! Ο επισκέπτης μπορεί να δανειστεί το διαδραστικό σακίδιο από το Industrial Gas Museum Shop ή από το Φυλάκιο της Τεχνόπολης, αφήνοντας την ταυτότητά του, και να το επιστρέψει πάλι εκεί αφού ολοκληρώσει τη διαδρομή του στο μουσείο.
Πληροφορίες
Πότε: Κυριακή 4 Φεβρουαρίου
Ώρες: 12:30-14:30
Είσοδος: €2
Κόστος χρήσης σακιδίου: €4

Στον Πύργο του Εργοστασίου
2024-02-04 11:00 - 13:30
Tην Κυριακή 4 Φεβρουαρίου, τα παιδιά 3-9 ετών ανεβαίνουν στον Πύργο του Νέου Υδαταερίου, του πιο ψηλού κτιρίου στο παλιό εργοστάσιο φωταερίου, με θέα 360° σε όλη την Αθήνα, όπου θα πραγματοποιηθεί ένα συναρπαστικό εικαστικό εργαστήριο! Ανακυκλώσιμα υλικά, μηχανήματα και χρώματα δίνουν έμπνευση για να δημιουργήσουμε τους δικούς μας κινούμενους ήρωες. Ετοιμαστείτε για μια απολαυστική εικαστική περιπέτεια… από ψηλά!

Πληροφορίες
Ώρες: 11:00-12:00 & 12:30-13:30
Χώρος Διεξαγωγής και Σημείο συνάντησης: Νέο Υδαταέριο (δίπλα από το Technopolis Café)
Κόστος συμμετοχής: € 6/παιδί
Απαραίτητες κρατήσεις στο τηλ: 2130109325 (Δευτέρα-Παρασκευή 11:00-17:00)

Ξεναγήσεις ενηλίκων
2024-01-26 19:00 - 2024-01-27 20:30
Με αφορμή τα 11α γενέθλιά του στις 27 Ιανουαρίου, το Βιομηχανικό Μουσείο Φωταερίου ανοίγει τις πόρτες του και διοργανώνει για τους ενήλικους επισκέπτες του τρεις ατμοσφαιρικές ξεναγήσεις στο καλύτερα σωζόμενο εργοστάσιο φωταερίου στην Ευρώπη!
Επισκεφθείτε τους χώρους του παλιού εργοστασίου φωταερίου της Αθήνας και ανακαλύψτε την ιστορία του μέσα από απογευματινές ξεναγήσεις. Μαζί με τους έμπειρους ανθρώπους του Μουσείου και αγαπημένους του συνεργάτες, θαυμάστε τον σπάνιο μηχανολογικό εξοπλισμό του 19ου αιώνα και ανακαλύψτε τις χρήσεις του φωταερίου, τον ρόλο των εργαζομένων στο παλιό εργοστάσιο καθώς και τις συνθήκες ζωής στην περιοχή του Γκαζιού.
26 Ιανουαρίου 2024
Ξενάγηση στο Μουσείο με τον επίκουρο καθηγητή Ιστορίας (Πανεπιστήμιο Δυτικής Αττικής), Γιάννη Στογιαννίδη.
Ώρα έναρξης: 19:00
Διάρκεια: 60 λεπτά
27 Ιανουαρίου 2024
Ξενάγηση στο Μουσείο με την υπεύθυνη του Βιομηχανικού Μουσείου Φωταερίου και μουσειολόγο, Μαρία Φλώρου.
Ώρα έναρξης: 18:30
Διάρκεια: 60 λεπτά
Ξενάγηση στο Μουσείο με τη μουσειολόγο – μουσειοπαιδαγωγό του ΒΜΦ, Αργυρώ Μπατσή.
Ώρα έναρξης: 19:30
Διάρκεια: 60 λεπτά
Επιπλέον πληροφορίες
Σημείο συνάντησης: Κεντρική Καμινάδα
Είσοδος στο Μουσείο: 2 ευρώ/άτομο
Απαραίτητη τηλεφωνική κράτηση: 2130109325 (Δευτέρα – Παρασκευή: 11:00-17:00)
*Οι μουσειακοί χώροι θα παραμείνουν ανοιχτοί έως τις 21:00

Απογευματινές ξεναγήσεις ενηλίκων στο ΒΜΦ
2023-11-02 19:00 - 20:00
Στο πλαίσιο του εορτασμού των «10 χρόνων ΒΜΦ», το Βιομηχανικό Μουσείο Φωταερίου προσκαλεί τους ενήλικους επισκέπτες να επισκεφθούν τους χώρους του παλιού εργοστασίου φωταερίου της Αθήνας και να ανακαλύψουν την ιστορία του μέσα από απογευματινές ξεναγήσεις με ελεύθερη συμμετοχή και “early drink”!
Μαζί με τους έμπειρους ανθρώπους του μουσείου, ακολουθούμε τη γραμμή παραγωγής του φωταερίου, θαυμάζουμε τον σπάνιο μηχανολογικό εξοπλισμό του 19ου αιώνα και ανακαλύπτουμε τον ρόλο των εργαζομένων στο παλιό εργοστάσιο και τις συνθήκες ζωής στην περιοχή του Γκαζιού.
Η ξενάγηση στο Βιομηχανικό Μουσείο Φωταερίου είναι μία συνολική εμπειρία για όλες τις αισθήσεις: Θα έρθουμε σε επαφή με τις μυρωδιές του εργοστασίου, θα ακούσουμε τις ιστορίες των εργαζομένων μέσα από ηχητικά τεκμήρια που θα μας «ξαφνιάσουν» και θα αγγίξουμε τις μηχανές που λειτουργούσαν μέχρι πρόσφατα. Η εμπειρία εμπλουτίζεται με νέες τεχνολογίες, 3D προβολές, σε συνδυασμό με ιστορικά τεκμήρια και μοναδικό οπτικοακουστικό υλικό.
Οι απογευματινές ξεναγήσεις ξεκινούν στις 19.00 και διαρκούν περίπου μία ώρα. Οι χώροι του μουσείου θα παραμείνουν ανοιχτοί έως τις 21.00 για τους επισκέπτες που επιθυμούν να παρακολουθήσουν το αρχειακό οπτικοακουστικό υλικό, να ακούσουν τα αποσπάσματα των προφορικών συνεντεύξεων των εργαζομένων στα διάφορα σημεία της μουσειακής διαδρομής, να ανακαλύψουν την αισθητηριακή διαδρομή και φυσικά να χαρούν το ποτό τους μέσα στις εγκαταστάσεις του πρώτου εργοστασίου παραγωγής ενέργειας στην Ελλάδα!

Πληροφορίες
Συμμετοχή: Η συμμετοχή στις απογευματινές ξεναγήσεις είναι δωρεάν.
Στη δωρεάν δράση δεν συμπεριλαμβάνεται το ποτό. Οι επισκέπτες μπορούν να προμηθευτούν το ποτό τους από το Technopolis Café.
Κράτηση θέσης μέσω viva.gr
*Για περιορισμένο αριθμό συμμετοχών.

Οι επετειακές δράσεις στο πλαίσιο των «10 χρόνων ΒΜΦ» πραγματοποιούνται με Μεγάλο Χορηγό το Φυσικό Αέριο Ελληνική Εταιρεία Ενέργειας.
